بۆچوون / بیروڕا :: 25/09/2019\nئیسرائیل كه تاقه وڵاتى حساب كراوه له‌سه‌ر خۆرئاوا، یاساكانى به‌جۆرێكن كه بازرگانیكردن به ئه‌ندامه‌كانى جه‌سته‌ى مرۆڤه‌وه قه‌ده‌غه ناكه‌ن و وڵاتێكیشه زۆرترین بازرگانیكردن له‌م بواره‌دا تێیدا ئه‌نجامده‌درێت.\nكاتێك ده‌بیستیت یان له بڵاوكراوه‌یه‌كدا به‌رچاوت ده‌كه‌وێت كه ئه‌ندامى مرۆڤ له ته‌رمه‌كاندا ده‌فرۆشرێن یان ده‌دزرێن وا هه‌ستده‌كه‌یت فیلمێكى ترسناك ده‌بینیت، به‌ڵام ئه‌م مه‌سه‌له‌یه‌ى كه له ناماقووڵ و له خه‌یاڵ ده‌چێت! ئیسرائیل ده‌یكات ده‌رهه‌ق به قوربانییه‌كانى.\nرۆژنامه‌نووسى سویدى، دۆناڵد بۆستروم به بڵاوكردنه‌وه‌ى راپۆرتێكى رۆژنامه‌وانیى ئه‌م مه‌سه‌له‌یه‌ى ئاشكرا كرد و ئیسرائیل-ى پێ تۆمه‌تبار كرد.\nبه‌پێى راپۆرتێكى (بى بى سى)، ئیسرائیل له مانگى نیسانى2017دا چه‌ندین ئه‌ندامى جه‌سته‌ى شه‌هیده فه‌له‌ستینییه‌كانى دزیوه و بۆ په‌رده‌پۆشكردنى مه‌سه‌له‌كه رایگه‌یاند ته‌رمى 121 فه‌له‌ستینى كه له نه‌وه‌د-ه‌كانى سه‌ده‌ى رابوردووه‌وه ده‌ستگیریكردبوون، بزر بووه.\nبه‌ڵام بازرگانیكردن به ئه‌ندامه‌كانى جه‌سته‌ى مرۆڤه‌وه ته‌نیا هه‌ر ئیسرائیل ئه‌نجامى نادات، به‌ڵكو خراپبوونى بارودۆخى ئابووریى و سه‌ختى گوزه‌ران و لاوازیى و هه‌ره‌سهێنانى سیستمه‌كانى ده‌وڵه‌ت و داموده‌زگا دادوه‌ریى و یاساییه‌كانى به‌هۆى جه‌نگ و ناكۆكى ناوخۆى چه‌كداریى و ده‌سه‌ڵاتى هێزه تیرۆریسته‌كانى ته‌ریب به ده‌وڵه‌ت له هه‌ندێك وڵاتدا هۆكارى بووژاندنه‌وه‌ى ئه‌م بازرگانییه نامرۆڤایه‌تیه بوون كه له ساڵانى رابوردودا له‌نێوان په‌نابه‌راندا ته‌شه‌نه‌ى سه‌ند، به‌تایبه‌ت ژنان و منداڵان.\nجیهانگیریى وایكردووه ئه‌م بازرگانییه ببێت به كرده‌وه‌یه‌كى گه‌ردوونى. به‌پێى راپۆرتى رێكخراوه‌كان و پێكهاته مرۆڤایه‌تى و یاساییه نێوده‌وڵه‌تییه‌كان، چین و پاكستان و میسر و فلیپین و كۆڵۆمبیا له ریزى پێشه‌وه‌ى ئه‌و وڵاتانه‌دان كه بازرگانیكردن به جه‌سته‌ى مرۆڤه‌وه تیایاندا ره‌واجى زۆره. كار گه‌یشتووه‌ته ئه‌وه‌ى مه‌سه‌له‌كه بووه‌ته بازاڕێكى گه‌رم بۆ قازانجكردن و ته‌نانه‌ت بۆرسه‌ى نهێنى و تۆڕى ژێربه‌ژێر و ده‌ڵاڵ و داموده‌زگاى تایبه‌ت به خۆى هه‌یه.\nزۆربوونى پێویستى بۆ گۆڕینى ئه‌ندامه خراپه‌كانى جه‌سته‌ى مرۆڤ به ئه‌ندامى ساخ و سه‌لیم، داواكاریى له‌سه‌ر ئه‌م بازرگانییه زیاتر كردووه. له ناوچه‌كه‌ى خۆشماندا بازرگانییه‌كه گه‌شه‌ى سه‌ندووه و ته‌نانه‌ت ده‌ڵێن هه‌ندێك له هه‌ژاره قوربانییه‌كان بوونه‌ته پارچه‌ى یه‌ده‌كى مرۆیى هه‌رزان. چونكه سیستمه یاسایى و به‌رگریكاره‌كان كه له بنه‌ڕه‌تدا لاواز بوون، به‌ته‌واوى هه‌ره‌سیانهێناوه. له‌مه‌ش خراپتر چاوه‌ڕوانكراوه، كاتێك كه ئاسایش و سیستمى دادوه‌ریى هه‌رەس ده‌هێنن.\nبانده به‌هێزه‌كان و ده‌سه‌ڵاتداره‌كان دۆخه‌كه‌یان قۆستووه‌ته‌وه بۆ به‌ده‌ستهێنانى ئه‌ندامى جه‌سته‌ى مرۆڤ به نرخى هه‌رزان یان ته‌نانه‌ت دزینیشیان به هاوكاریى پزیشك و كارمه‌ند و ئامێرى ته‌ندروستى كه له‌م بواره‌دا كارده‌كه‌ن، جگه‌ر و دڵ و گورچیله ده‌دزرێن، وه‌ك ئه‌وه‌ى كه به‌سه‌ر خێزانێكى سۆماڵى-دا هات كاتێك كه له ساڵى 2016دا ئه‌ندامانى ئه‌و خێزانه رفێندران له ساته‌وه‌ختێكدا كه ده‌یانویست به‌ره‌و ئه‌وروپا كۆچ بكه‌ن و پاش ماوه‌یه‌ك ته‌رمه‌كانیان له‌سه‌ر رێگا فڕێدران پاش ده‌رهێنانى هه‌ندێك له ئه‌ندامه‌كانى جه‌سته‌یان. پێشتریش میسر ده‌ستیگرتبوو به سه‌ر 10 سه‌نته‌ر و تاقیگه‌ى پزیشكیى هاوكار له‌گه‌ڵ كۆمه‌ڵێك كۆمپانیاى نێوده‌وڵه‌تیدا بۆ بازرگانیكردن به ئه‌ندامه‌كانى جه‌سته‌ى مرۆڤه‌وه و چه‌ندین ئه‌ندامى ئه‌و بانده ده‌ستگیركران و ملیۆنه‌ها دۆلار و قاڵبه‌زێڕ ده‌ستیان به‌سه‌رداگیرا، پاشان حكومه‌تى میسر یاساى سزاى توندوتیژترى ده‌ركرد تایبه‌ت به‌م جۆره تاوانه.\nبه‌پێى ئاماره ره‌سمییه‌كانى سوریا-یش نزیكه‌ى 18 هه‌زار هاووڵاتى سوورى له ساڵانى رابوردوودا ئه‌ندامێكى جه‌سته‌یان له‌ده‌ستداوه و زوربه‌ى حاڵه‌ته‌كانیش به نایاسایى جێبه‌جێ كراون. ته‌نانه‌ت ئه‌گه‌ر به ناوى به‌خشینیشه‌وه بووبێت. ته‌نانه‌ت داعش-یش ئه‌م ده‌رفه‌ته‌ى قۆستووه‌ته‌وه. له وڵاتى یه‌مه‌ن-یش به‌رده‌وامبوونى قه‌یرانه‌كه ئه‌م دیارده‌یه‌ى چه‌ند به‌رامبه‌ر كردووه. به‌ڵام له لیبیا بازرگانییه‌كى كۆن ده‌ركه‌وتووه‌ته كه وه‌ك بازرگانیكردن وایه به كۆیله‌كانه‌وه. ئێستا له بازاڕه‌كانى لیبیا-دا مرۆڤ ده‌فرۆشرێت و ئیتر به‌كارده‌هێنرێن بۆ له‌شفرۆشى یان بۆ فرۆشتنى ئه‌ندامه‌كانى جه‌سته‌یان. سه‌ربارى ئه‌مه‌ش به‌ڵێنده‌رایه‌تییه‌كى تازه هاتووه‌ته گۆڕێ كه به‌بێ ئه‌وه‌ى قوربانییه‌كان به‌خۆیان بزانن بازرگانه‌كان كڕین و فرۆشتنیان پێوه‌ده‌كه‌ن وه‌ك جووتیار بۆ كاركردن له وڵاته ئه‌وروپییه‌كاندا به زیادكردنى ئاشكرا، به پاره‌یه‌كى كه‌م. بێگومان رێكخراوى داعش داهاتى ئه‌م كۆچه نێوده‌وڵه‌تییه‌ى به‌كارهێنا بۆ به‌ڕێكردنى كاره تیرۆریسته‌كان.\nكۆمپانیاكانى بازرگانیكردن به ئه‌ندامه‌كانى جه‌سته‌ى مرۆڤه‌وه به‌دواى منداڵ و هه‌رزه‌كاردا ده‌گه‌ڕێن و جه‌سته‌ى ئه‌مانه به پاره‌یه‌كى زۆر ده‌فرۆشن، چونكه تازه و چالاكن. بۆیه ئه‌م گروپه ته‌مه‌نییه زیاتر به‌ئامانجگیراون به‌تایبه‌ت له‌ناو په‌نابه‌راندا. شانبه‌شانى ئه‌م بازرگانییه هاوسه‌رگیریكردن له‌گه‌ڵ كچى منداڵ و دروستكردنى تۆڕى سواڵكردن و كاركردن به منداڵ په‌ره‌یانسه‌ندووه.\nدیاره به‌بێ هاوكارییه‌كى چالاكى نێوده‌وڵه‌تى و داڕشتنى یاساى توند و سزاى قورس له‌سه‌ر ئاستى ناوخۆ و نێوده‌وڵه‌تى، ناتوانرێت سنوورێك بۆ ئه‌م دیاردانه دابنرێت.\nدیاره ئه‌م جۆره تاوانانه په‌یوه‌ندییشیان هه‌یه به بازرگانى ماده‌هۆشبه‌ره‌كان و سپیكردنه‌وه‌ى پاره و پشتیوانیكردنى تیرۆر و بازرگانى چه‌ك و تێكڕاى بابه‌ته نامرۆڤایه‌تییه‌كانى دیكه، كه به توندوتۆڵى پێكه‌وه‌به‌ستراون. پێویسته ئه‌وه‌شمان له‌بیربێت كه رووبه‌ڕوو بوونه‌وه‌ى ئه‌م بازرگانییه قێزه‌ونه، پێویستى به جێبه‌جێكردنى په‌یمان و رێككه‌وتنه نێوده‌وڵه‌تییه‌كانه و ده‌بێت ئه‌و وڵاتانه‌یش كه ئیمزایان نه‌كردووه ئیمزاى بكه‌ن و ببنه ئه‌ندام تێیدا. له چوارچێوه‌ى پابه‌ندبوون به مافه‌كانى مرۆڤ و تێكه‌ڵكردنى له‌گه‌ڵ یاسا نیشتمانییه‌كاندا له كه‌ش و هه‌وایه‌كدا كه لانى كه‌مى ژیانێكى شایسته بۆ مرۆڤ دابین بكات.


هه‌تاو خورشیدی: ئەدەبیاتی منداڵان زۆر له‌وه‌ی قورسترە، کە هەموو کەس بتوانێ دەستی بۆ ببات. – WTARIKURD\nبــۆ گرنگیـدانی زیاتر بـه‌بـواری ئه‌ده‌بیاتـی منـداڵان، وه ئاوڕدانـه‌وه لـه كه‌سایه‌تییه‌كانـی ئه‌و بواره، به پێویستمان زانی ئه‌م دیـداره له‌گـه‌ڵ به‌ڕێز خاتوو”هه‌تاو خورشیدی” ی شاعیری بواری ئه‌ده‌بیاتی منداڵان ساز بده‌ین.\nپرسیار: لەکەیەوە ئاشنا و هۆگر بووی بە ئەدەبیاتی منداڵان، یاخود دەستپێکی شیعر نووسینت بۆ منداڵان ساڵی چەند بوو؟\nوەڵام: یەکەم شێعرەکانم، کە تایبەت بە مناڵ بێت، دوای لە دایک بوونی هاناخانمی کچم نووسی، شێعری کوردی باشم کەم لەبەر دەست بوو، وه حەزم دەکرد بە زمانی دایکی بیلاوێنم و شێعری بۆ بخوێنمەوە، لە یەکەم ئەزموونەکانی ژیانی هاناخانم کەڵکم وەردەگرت و شێعرێکم بۆ دەنووسی و وردە وردە پەرەم پێدا و خوێندنەوەم بۆ کرد له بواری ئەدەبی و دەروونناسییەوە.\nپرسیار: ناوەڕۆکی شیعرەکانت دەربارەی چین، وە زیاتر باسی چی دەکەن و مەبەست و پەیامت چیە لە نووسینی شیعری منداڵان؟\nوەڵام: سەرەتای نووسینم زیاتر ئاژەڵەکان بوون و هەندێ کایە و گەمەی مناڵانە، بەڵام دواتر تایبەتتر بۆ میوەکان، کەرەسەکان، ئیشەکان و ئاشتیخوازیی و ژینگەپارێزیی، شێعرم نووسیوە و لە داهاتوودا دەمهەوێ زیاتر لەسەر جیهانی بێ شەڕ و پڕ لە ئارامیی و ئاشتیخوازیی بنووسم.\nپرسیار: تا ئێستا کتێبێکت بۆ منداڵان چاپکردووە، ئەگەر ئاماژە بە ناوەڕۆکەکەی بکەیت و زیاتر باسی چی دەکات؟\nوەڵام: بەڵێ سێ ساڵ لەمەوبەر کتێبێکم بەناوی (خاڵخاڵۆکە) بڵاوکراوە و ئێستاش کتێبەکانی (هەنیلەهووتی) کە کتێبی میوەکانە و (شیلانە) وەک کۆمەڵە شێعر(کە ڕەنگە ناوه‌كه‌ی بگۆڕم) و (قەڵسۆک) کـە باسی خۆڕاگریی لـە کـاتـی تووڕەییە، ئامادەی بڵاوبوونەوەن و چەند کتێبی تریشم ئامادەن و جارێ کاری وێنەگریان بۆ نەکراوە.\nپرسیار: ئەو ڕێگایانە کامانەن، کە تۆ توانیوتە شیعرەکانی خۆتی پێبگەیەنیتە بەر دیدەی گەشی منداڵانی ئازیزی کوردزمان؟\nوەڵام: دیارە لە ڕۆژهەڵات بەو شێوەیە دەسەڵات و دەنگ و ڕەنگی سەربەخۆمان نییە، بەڵام دیسانیش لە شاشەکان هەندێک شێعرم بڵاوبۆتەوە، هەروا لە شاشەکانی دەرەوەش چەند شێعرێکم کراوتەوە گۆرانیی بۆ منداڵان و بڵاوبوونەته‌وە، وەکی دیکەش ڕێگەی پەیوەندی هەر تۆڕە کۆمەڵایەتییەکان بووە.\nپرسیار: هەندێ کەس پێیان وایە، کە چیرۆک لە شیعر زیاتر کاریگەریی لەسەر گەشەی بیر و خەیاڵی منداڵ هەیە، ڕای تۆ چیە، یان تۆ چیرۆکت بۆ منداڵان نووسیوە؟\nوەڵام: من خۆم وەک مناڵی دۆینی حەز بە ڕیتم و مۆسیقا دەکەم لە شێعر و پێشم پەسەندترە چیرۆک و شێعر تێکەڵ بکرێنەوە کاریگەریی زیاتری دەبێت و لەبیری مناڵدا زیاتر دەمێنێ… بەڵێ چەند چیرۆکی ئاوام هەیە، کە بەشێک گێڕانەوەن و بەشێکیشیان شێعرە.\nپرسیار: لە ئەنجامی نەبوونی ڕەخنەی پێویست، یان کەمتر لێکۆڵینەوە لە بواری ئەدەبیاتی منداڵان، زۆر شیعر و چیرۆک نووسراون، کە پەیوەندییان بە منداڵەوە نیەو بە زمانی زارۆکان نەنووسراون، یان زۆر کرچ و کاڵن، ڕای تۆ چیە؟\nوەڵام: بەداخەوە وایە، کەمتر ئاوڕ دراوەتەوە سەر ئەدەبی مناڵان و زۆربەی شاعیران و قەڵەم بەدەستان تەنیا بۆ ئەوەی بڵێن شێعری مناڵانیشمان هەیە شێعریان نووسیوە، بەڵام ئەوەی ڕاستی بێت ئەدەبیاتی منداڵان زۆر له‌وه‌ی قورسترە، کە هەموو کەس بتوانێ دەستی بۆ ببات. دەبێ لایەنەکانی دەروونناسیی، کۆمەڵناسیی، ئەدەبی زۆر قوڵ و بە هەموو وردەکارییەکانییەوە ڕەچاو بگیرێت.\nپرسیار: بایی ئەوەندە شاعیر و چیرۆکنووسی باشمان هەیە لە نێو کورددا، کە جێگەی دڵخۆشیی و خۆشحاڵیی بێ بۆ بەرەو پێشچوونی زیاتری ئەدەبیاتی منداڵانی کورد؟\nوەڵام: زۆر کەس هەن زەحمەت دەکێشن لەو بوارە دا و ناکرێ بڵێین هەر نییە، چون خۆم بەڕاستی چێژ وەردەگرم لە شێعری زۆرێک لە شاعیرانی بواری ئه‌ده‌بیاتی منداڵان، بەڵام بەس نییە، دەبێ لیژنەیەکی نێو نەتەوەیی و ئەدەبی هەبێت و لەسەر هەندێک بابەت، وەک چۆنیەتی زمان، ویست و داخوازیی مناڵی ئەمڕۆ، داهاتووی ئەدەبی مناڵان، بدوێن و یەکگرتووییەک ساز بێت و هەر کەس بۆخۆی نەنووسێت، بەڵکوو کۆمەڵێک بۆ کۆمەڵێک مناڵی کورد تێبکۆشن و بنووسن.\nپرسیار: هەیە دەڵێ: پێش نووسین خوێندنەوەم هەبووە بۆ ئەدەبیاتی منداڵان، وە هەندێکیش هەن پێش خوێندنەوە، بەهرەی شیعر نووسینیان هەبووە و نووسیویانە، بە ڕای تۆ هیچ جیاوازیان هەیە؟\nوەڵام: بە ڕای من بە پێچەوانەی شێعری گەورانە، کە زۆرێک لە شاعیران دەڵێن ئیلهامە، کە من ئەویشم قەبوڵ نییە، ئەدەبیاتی منداڵان بێ خوێندنەوە سوودێکی نابێت و ناتوانێ سەرکەوتوو بێت، نموونەی ئاواش بە داخەوە کەم نییە و دەبێ ئێمەی شاعیرانی بواری ئه‌ده‌بیاتی منداڵان زۆر زیاتر بایەخ بدەین بەو ئیشە پیرۆزە، کە دەبێتە هۆی پاراستنی زمانەکەمان و فێرکردنی ئەدەبیاتێکی سەرکەوتوو.\nپرسیار: شاعیران و نووسەران و چیرۆکنووسانی بواری ئەدەبیاتی منداڵان، پێویستە شارەزاییان لە چیدا هەبێ کاتێ بۆ زارۆکان دەنووسن؟\nوەڵام: لە وڵامی پرسیارەکانی تردا ئەوەشم باس کرد، بەڵام ئەوەش با زیاد بکەم، خوێندنەوەی ئەدەبیاتی جیهان و نەتەوەکانی تریش یارمەتی سەرکەوتووتر بوونی ئەدەبیاتی کوردی دەدات.\nپرسیار: بە دید و بۆچوونی بەڕێزت، چۆن و بە چی ئەدەبیاتی منداڵانی کورد زیاتر پێشدەکەوێ، یان پێشنیاری تۆ چیە؟\nوەڵام: بە دڵنیایی تا شاعیران و نووسەران بخوێننەوە لە هەموو بوارەکاندا بۆ گەشە و نەشەی ئەدەبیاتی منداڵان باشترە. قەت نابێ ڕازی بین بە چاپی کتێب و دەستخۆشی و چەپڵەی خەڵک. دەبێ زۆر جیددیتر ئیش بکەین.\n– حوسنا خورشیدی ناسراو بە هەتاو خورشیدی\n– لە مانگی گەلاوێژی ساڵی 1988 لە شاره جوانه‌كه‌ی ( مەهاباد )ی\nڕۆژهه‌ڵاتی كوردستان له دایك بووه.\n– یەکەم شیعری لە ته‌مه‌نی دوازدە ساڵییدا نووسوه.\n– یه‌كه‌م شیعری بۆ منداڵان دوای له‌دایك بوونی “هانا”ی كچی نووسیوه.\n– كتێبێكی به‌ناوی ( خاڵخاڵۆكه ) وه‌ك یه‌كه‌م به‌رهه‌م چاپكردووه.\n– ماسته‌ری له یاسا هه‌یه له زانكۆی تاران.\n– له سێهه‌مین فێستیڤاڵی شیعری منداڵان، كه له پارێزگای ئیلام له شاری ئه‌یوان به‌ڕێوه‌چووه، خه‌ڵاتی پێبه‌خشراوه.\n– دایكی دوو كچی ژیر و جوانه.


چەند زانیارییەکی نوێ لەسەر خۆکوشتنی پەناخوازێکی کورد لە سویس\n15:59 - 28 August 2020\nهەنگاو: نزیکانی مەسعوود قەدیری پێش ئەوەی ناوبراو لە وڵاتی سویس خۆی بکوژێت بەرپرسانی ئیدارەی پەنابەریی ئەو وڵاتەیان بە نیسبەت ناجێگیربوونی باری دەروونی ناوبراو و ئەگەری خۆوکشتنی، ئاگادار کردبوویەوە.\nبەپێی ڕاپۆرتی گەیشتوو بە ڕێکخرای مافی مرۆڤی هەنگاو، ڕۆژی شەممە ١ی خەرمانانی ٢٧٢٠ (٢٢ی ئاگۆستی ٢٠٢٠)، پەناخوازێکی کورد بە ناوی ”مەسعوود کەریمی“ تەمەن ٣١ ساڵ و خەڵکی بۆکان، لە کانتۆنی گڵارووسی سویس خۆی خستووەتە بەر جاددەی ئاسنی شەمەندەفەر و دەستبەجێ گیانی لە دەست داوە.\nبە وتەی یەکێک لە نزیکانی ئەو پەناخوازە کوردە، مەسعوود قەدیری کاتژمیر ٧ی شەو خۆی خستووەتە سەر ڕیگای شەمەندەفەرێک کە لە شاری زۆریخەوە بەرەو شاری ”زیگل گرۆکە“ چووە.\nهاوکارانی هەنگاو لە سویس پەیوەندییان بە ئیدارەی پۆلیس و هەروەها ئیدارەی پەنابەرانی کانتۆنی گڵارووس گرتووە بەڵام حازر نەبوون لەوبارەوە هیچ جۆرە لێدوانێک بدەن.\nیەکێک لە نزیکانی بنەماڵەی قەدیری بە هەنگاوی ڕاگەیاند کە تەرمی مەسعوود قەدیری ئەمڕؤ هەینی ٦ی خەرمانان لە شاری ”ئەنندا“ ئەسپەردە دەکرێت. بە وتەی ئەو کەسە پزیشکی یاسایی سویس هیچ زانیارییەکی بە بنەماڵەکەی نەداوە.\nئەو سەرچاوەیە کە نەیویست ناوی ئاشکرا بێت لە درێژەدا بە هەنگاوی ڕاگەیاند کە پۆلیسی سویسی دو وحەفتە مۆڵەتیان بە مەسعوود قەدیری داوە هەتا ئەو وڵاتە جێبهێڵیت و ئەگەر ئەو کارە نەکا ئەوا دیپۆرتی ئێران دەکرێتەوە.\nهەنگاو زانیویەتی کە مەسعوود قەدیری دوو مانگ پێش و دوای ئەوەی کە وڵامی ڕەدی وەرگرتووەتەوە، لای نزیکانی خۆی باسی لەوە کردووە کە نایهەوێ بگەڕێتەوە ئێران و خۆی دەکوژێت و ئەوانیش ئیدارەی پۆلیس و ئیدارەی پەنابەرانی کانتۆلی گڵارووسیان ئاگادار کردووەتەەوە و پاش ماوەیەک بردوویانە بۆ نەخۆپشخانە، بەڵام دوای ١٨ کاتژمێر مرەخەسیان کردووە و ڕایان نەگرتووە.\nهەرچەند ٧ ڕۆژ لە خۆکوشتنی ئەو پەناخوازە کوردە تێدەپەڕێت، بەڵام هەتا ئێستا هیچ میدیایەکی ئەو وڵاتە هەواڵی خۆکوشتنی ناوبراویان بڵاو نەکردووەتەوە.\nمەسعوود قەدیری دوو ساڵ پێش وەکوو پەناخواز ڕووی لە وڵاتی سویس کردبوو و دوومانگ پیش دۆسیەی پەناخوازییەکەی لەلایەن ئیدارەی پەنابەرانی ئەو وڵاتەوە ڕەد کرابوویەوە.\nهەنگاو پیشتر ناوبانگی مەسعوودی بە هەڵە بڵاو کردبوویەوە و لە جیاتی ”قەدیری“ ناوبانگی ”قادری“ بەکار بردبوو و هەروەها وتبوومان کە ڕۆژی دووشەممە خۆی کوشتووە. بەڵام ناوبراو ڕۆژی شەممە خۆی کوشتووە و ڕۆژی دووشەممە بنەمالەکەی ئاگادار بوونەتەوە و هەر لێرەوە داوای لێبوردن لە هەموو بەردەنگانی هەنگاو دەکەین.


عێراق.. سزاى لەسێدارەدان بۆ دوو چەکدارى دیکەی داعشی فەڕەنسی دەرکرا\nدادگای تایبەت بە تیرۆر لە عێراق ڕایگەیاند، بە تۆمەتى پەیوەندییان بە داعشەوە بڕیارى لەسێدارەدان بۆ دوو چەکدارى دیکەى فەڕەنسى دەرکردووە.\nداواکارى گشتیى دادگاکە کە نەیویستووە ناوى ئاشکرابکرێت ڕایگەیاند، ئەمڕۆ یەکشەممە ٢-٦-٢٠١٩ بڕیارەکە دەرکراوە وبەڵگەى پێویستیش لەبەردەستبووە بۆ بڕیارەکە، کە دەیسەلمێنن ئەو چەکدارانە لە ڕیزەکانى داعشدا شەڕیان کردووە.\nئاماژە بەوەش کراوە، یەکێک لە چەکدارەکان ناوى فازڵ عوەیداتە کە بە ڕەچەڵەک جەزائیرییە و سکاڵاى کردووە بەوەى لەکاتى دانپێدانانى ئەشکەنجە دراوە، دادگاش سکاڵاکەى ڕەتکردووەتەوە بەوەى ڕاپۆرتى پزیشکى پشتڕاستى نەکردووەتەوە.\nلە ئێستادا ١٢ چەکدارى داعشى فەڕەنسى کە لە ڕیزەکانى داعشدا بوون لە عێراقدان و، نۆ چەکداریان بڕیارى لەسێدارەدانیان بۆ دەرچووە و بڕیارە سبەى دووشەممە سێ چەکدارەکەى دیکەشیان لەلایەن دادگاوە بڕیار لەبارەیانەوە بدرێت.\nئەوە لەکاتێکدایە لە دواى ساڵى ٢٠١٤وە لەلایەن دادگاکانى عێراقەوە بڕیارى لەسێدارەدان بۆ زیاتر لە ٥٠٠ چەکدارى بیانى دەرکراوە، کە ژنیشیان تێدایە، بەڵام تا ئێستا هیچ چەکدارێکیان لەسێدارە نەدراون.


تۆمەتێکی "مەترسیدار" ئاراستەی ترەمپ دەکرێت\nهەواڵ / جیهان :: 19/01/2019 :: 282 جار بینراوە\nکۆشکی سپی و پارێزەرەکەی دۆناڵد ترەمپ، ئەو تۆمەتانەیان رەتکردەوە کە ئاراستەی سەرۆکی ئەمریکا کراون و دیموکراتەکان بە "مەترسیدارترینی" ناودەبەن تائێستا کە تیایدا ئەوە ئاشکراکراوە ترەمپ راستەوخۆ داوای لە پارێزەری پێشووی کردووە درۆ لەگەڵ کۆنگرێس بکات.\nماڵپەڕی (بازڤید)ی ئەمریکی ئاشکرایکردووە: بەپشت بەستن بە دوو سەرچاوە لە پۆلیسی فیدراڵی، دۆناڵد ترەمپ داوای لە مایکڵ کۆهینی پارێزەری پێشووی کردووە درۆ لەگەڵ کۆنگرێس بکات لە دانیشتنی ساڵی 2017 سەبارەت بە پرۆژەیەکی بیناسازی لە روسیا.\nئەم تۆمەتە ترسناکەش، بەپێی ماڵپەڕە ئەمریکییەکە یەکەم حاڵەتە تیایدا ترەمپ داوا لە کەسێک بکات کە لە ژێردەستیدا کاردەکات درۆ بکات سەبارەت بە پەیوەندییەکانی لەگەڵ مۆسکۆ.\nرۆدی جولیانی، پارێزەری ترەمپ راپۆرتەکەی بازڤید بە "هەڵە" ناودەبات، هاوکات هۆگان گیدلی جێگری وتەبێژی کۆشکی سپیش راپۆرتەکەی بەشتێکی بێ مانا وەسفکردووە و دەڵێت: "کۆهین بە ئاشکرا سەلماندویەتی کە ئەو کەسێکی درۆزنە".\nلەبارەی ئەو تۆمەتانەوە، ترەمپ رۆژی هەینی لە تویتێکدا نوسیبووی: "مایکڵ کۆهین درۆ دەکات لەپێناو ئەوەی سزاکەی کەمبکرێتەوە".\nئەمەش لەکاتێکدایە پێشتر مایکڵ کۆهین دانی بەوەدانابوو کە درۆی لەگەڵ کۆنگرێس کردووە سەبارەت بەو بابەتە و بەهۆیەوە سزای سێ ساڵ زیندانیکردن بەسەریدا سەپێنرا، بەڵام ئاشکرای نەکردبوو کە ئایا خۆی درۆکەی کردووە یان دۆناڵد ترەمپ داوای لێکردووە بیکات.\nجێف مێرکلی، سیناتۆری کۆمارییەکانیش دەڵێت: "ئەگەر سەلمێنرا کە ترەمپ داوای کردووە شایەتی درۆ بدرێت، ئەوە مانای ئەوەیە تاوانێکی گەورەی ئەنجامداوە و پێویستە دەستلەکاربکێشێتەوە یان دوربرخێتەوە".\nبڕیارە کۆهین رۆژی حەوتی شوبات داهاتوو جارێکیتر وتەی وەربگیرێت لەبەردەم لیژنەیەک لە ئەنجومەنی نوێنەران کە لە ئێستادا بەدەست دیموکراتەکانەوەیە.\nبەپێی راپۆرتەکەی بازڤیدیش، ئەگەر کۆهین بتوانێت لەژێر سوێندخواردندا ئەو تۆمەتانە بسەلمێنێت، ئەوا رەنگە دەرگای رێکارەکانی دورخستنەوەی سەرۆک بکاتەوە. ترەمپیش ئەو تۆمەتانە رەتدەکاتەوە و دەڵێت، هەرگیز داوای لە پارێزەری پێشووی نەکردووە پێشێلی یاسا بکات.


رێگاي ئێوه ئابوري » نوێنەرێکی کورد لە پارلمانی ئێراق دەستی لەکارکێشایەوە\nد.میران محەمەد، ئەندامی مەكتەبی سیاسی یەكێتی نیشتیمانی كوردستان كە هاوكات پەرلەمانتاری عێراقە رایگەیاند: پێشکەشکردنی دەستلەکارکێشانەوەم بە سەرۆکایەتی پەرلەمانی عیراق پابەندبونمە بە پرانسیپەکانی نەهێشتنی فرەپۆستی کە وەک رێکارێکی چاکسازی لە پەیڕەوی پەسەندکراوی یەکێتیدا ئاماژەی پێدراوە. پاش وەرگرتنی بەرپرسیاریەتی لەناو یەکێتیدا بڕیارمدا لە ئەندامیەتی پەرلەمانی عیراق بکشێمەوە، بەڵام چ لەناو پەرلەمانبم یان یەکێتی خۆم بە بەرپرسیار دەزانم بەرامبەر ئەو 56 هەزار کەسەی لەهەڵبژاردنی 2018 دەنگیان پێداوم. بڕیارە رێزان شێخ دلێر لەشوێنی ئەم نوێنەرە دەست بە ئیشەکانی بکات و دەڵێت بەهۆی ئەوەی كە زۆرترین دەنگی بەدەستهێناوە وەكو جێگرەوەی میران محەمەد دەبێتە پەرلەمانتاری یەكێتی و سبەی ئەگەر دانیشتنی پەرلەمان ئەنجام بدرێت سوێندی یاسایی دەخوات.\nرێزان شێخ دلێر ئاماژەی بەوەكرد، ئەمڕۆ رێكارە یاساییەكانم تەواو كردووە تاوەكو سبەی ئەگەر دانیشتنی پەرلەمان ئەنجام بدرێت، وەكو ئەندامی ئەنجومەنی نوێنەران سوێندی یاسایی بخۆم. لەدوای د.میران زۆرترین دەنگم بەدەستهێناوە و هەربۆیە دەبمەوە ئەندامی ئەنجومەنی نوێنەران.\nبرچسب ها : ئێراق , پارلمان , د.میران محەمەد , رێزان شێخ دلێر


زیاتر لە ١ لەسەر ٣ی خەڵکی ئێران خانووبەری باشیان نیە\n14:50 - 8 خەرمانان 2717\nئاژانسی کوردپا: هاووڵاتییانی ئێران بە هۆی کێشە خانووبەره، نزیکەی ١میلیۆن ٥٠٠ هەزار کەس لە بنەماڵەکان لە ئێران تەنیا ژوورێکیان هەیە و ژیانی تێدا بە سەر دەبەن.\nهەواڵدەریی \_"مێهر\_" لە زاری وەزیری ڕێگا و شارسازی بڵاوی کردەوە، نزیکەی ١٩ میلیۆن له خەڵکی ئێران خانووبەرەی شیاویان نیە و لە سەدا ٣٥%ی حەشیمەتی شارەکان لە بارودۆخی نالەباری خانووبەرەدا دەژین.\nعەباس ئاخوندی بە ئاماژە کردن بەو ١٩ میلیۆن کەسە ڕایگەیاند: ١١ میلیۆن کەس لە حەشیمەتی شارەکان لە دەرەوەی شارەکان و هەشت میلیۆن کەس لە پێکهاتە ناشیاو و کۆنەکاندا ژیان دەکەن، بەو واتایە ١ لە سەر سێی حەشیمەتی شار لە خانووبەری نەشیاو ژیان بە سەر دەبەن.\nبەپێی ئەو ئامارەی کە ئاخوندی باسی لێکردووە، ٨٠%ی کۆمەڵگای ئێران شارەکان پێکی دێنن و زیاتر لە ٥٠%ی حەشیمەتی شارەکان لە ١٠ شاردا نیشتەجێن.\nوەزیری ڕێگا و شارسازی هەروەها دەڵێت: هەتا ساڵی ١٤٠٥ ئێران پێویستی بە ١٢ میلیۆن یەکەی خانووبەری نیشتەجێ بوون هەیە کە نێونجیی داواکاریی هەر ساڵ بە یەک میلیۆن یەکەی نیشتەجێبوون دەگات و لەو ڕێژەیەش ٢٠٠ هەزار یەکە لە گوندەکان و ٨٠٠ هەزار لە شارەکان دەبێت.\nئەر وەزیرە حکوومەتییە هەرتوەها دەڵێت: بەشی نیشتەجێ‌بوون بە شێوەی بەربڵاو لە بیاڤی سیاسەت گرێ خواردەوە و ئەمەش بووەتە هۆی ئەوە کە بەشێکی زۆر لە بیرمەندان و ئەندێشمەندان لە بیاڤی نیشتەجێبوون لە دەست بدەین و نەتوانین لە ئیمکانات و تواناییەکانی ئەوان کەڵک وەربگرین.\nلە حاڵی حازر، یەکێک لە گرینگترین کێشە و گرفتەکان کە هەتا ئێستا بەرۆکی کۆمەڵگای شارەکانی ئێرانی گرتووە و هەڕەشەیان لێ دەکات، کێشە نیشتەجێ‌بوونی نافەرمییە.\nنیشتەجێی بوونی نافەرمیی، ڕێگایەک بۆ حەوانەی هەژار و دەستکورتەکان لە کاتێکدایە کە یاری و بازاڕی فەرمیی ڕێگا بۆ دەستپێڕاگەیشتن بە خانووی نیشتەجێ بوونی یاسایی یان نیشتەجێ‌بوونی خاوەن\_"پروانە\_"، بەڵگەکان و سەندە فەرمییەکان دەگرێت.


کاڵ KALL: خەمی ڕۆژانە\nدیدێکی پێچەوانە لەسەر حەج و جەژن!\nچەپرەرەوێک: ئەمڕۆ جەژن نییە، ڕۆژی قەتڵ و عامی بەستەزمانترین حەیوانەکان لە کەس پیرۆز نەبێت.\nبرادەریک: ...هیوادارم که ئه م ئێوارەیه گۆشتان لەماڵدا نەبێت ...ها ها\nمن: هاهاههاهاهاها دواهەمین دێر جوانە!\nچەپڕەو: هەر کەس پێي خۆشە با گۆشت بخوات\nمن: تۆ وا بڵێ! بۆ خۆت شاردۆتەوە؟ ئەوە لەکوردستانیش بووی گۆشتت نەدەخوارد؟ عەیب نەبێت سەوزەواتخۆر بووی؟\nچەپڕەو: ...خۆ سەوزەواتخۆری عەیب نییە...\nمن: .. سەوزەخۆری تەندروستترە، نەکردنی جەژن، داوایەکی گونجا و ڕاستە، بەڵام بەمرووری زەمان بۆتە کەلتووری و عادەت، کێشەکە لێرەدایە، کێ بەقسەمان دەکات؟\nهێشتا ئایین بڕیاردەری زۆر مەسائیلە! هەوڵی زۆری گەرەکە، هەنگاونان بۆ ڕێفۆرم و نەرمکردن وەک خاڵێکی سەرەتا، ئینجا هەنگاوەکانی تر.. ئاشکرایە، بەتوندی بەرەنگاری هەر دیاریدەیەک ببیتەوە، توندڕەوی لێدەکەوێتەوە..\nمن: لەوانەیە شتەکە بەو شێوەیە نەبێت، دەربڕینەکە پێکەنیهێنەرە، وەک جۆکێک وایە. بەڵام لەوانەیە لەوی تریاندا هەڵە بیت. لێرەش لەئەورووپا ڕۆژانە ئەو گاوگۆتاڵ و مریشک و شتی تر لەکارگەکاندا سەردەبڕڕێن. گرنگ ئەو کارە کە دەکرێت، لەپێناو خزمەتی مرۆڤدایە و مرۆڤ پێویستییەتی، لەو جۆرە کەسانە زۆرن کە هیچ جۆرە گۆشتێک ناخۆن لەبەر ئەوەی ئاژەڵیان خۆش دەوێت، بەهەقی نازانن گۆشتی خۆشەویستانی خۆیان بخۆن!\nچەپڕەو: من سکولار نیم من کابرایەکی دژی دینم، دین بە دامەزراوەیەکی سەرکوتگەر دەزانم و نەختێکیش گاڵتەم لەو سکولاریستانە دێت کە بیانوو بۆ دین دەهێننەوە.\nمن: بۆ ئێمە چین؟ نا من بۆت وردتر دەکەمەوە، کێشەکە بەو ئاسانییە نییە، تەنها دژی ئایین بیت! یان خۆت بەسکۆلار نەزانیت! بۆ مارکس چی بووە؟ ئایا یەکێک نییە لەبنیاتگوزارانی ئیدە و ڕەوتی سکۆلاریزم؟\nچەپڕەو: ... هەرکەس بەرەنگاری دین نەبێتەوە ئەمڕۆ ئازاديخوازیەکەی کەم و کوڕە...دينی سەردەمی مارکس خرابووە قوتووەوە، دینی ئەم سەردەمە تاوانێکی ڕێکخراوە... مارکس کاتێک وتی: دین ئەفیونی گەلانە، نە ئێران و عەرەبستانی سعودی...\nمن: لەسەر ئەو دێرە هەر لێرە شتێکم نووسی کە تەحریف کراوە، مارکس نەیوتووە ئەفیوونی گەلانە، تەنها ئایینی بەئەفیوون ناوبردووە، ئەم گەلانە دواتر پێوەی لکاوە. دوای ئەوە ئۆپۆزسیۆنبوونەی تۆ باسی دەکەیت ڕاستە، کەلوکوێرە، بەڵام دەبێت ئەوەە بزانی ئەوانیش جۆری زۆرە، ئەمەش دەمانگێڕێتەوە بۆ تیووری ڕێژەیی، کە شتەکان پێرفێکت و لەسەداسەد نیین و نییە. هەروەها لەوبڕوایەدام ئایین پێشتریش هەر دەوری خراپی گێڕابێت بەپێچەوانەی ئەوەی تۆوە.\nچەپڕەو: ...پێم خۆش نییە ئەو قسەیەت بێ ڕاستکردنەوە تێپەڕێت، ئەوە تەحریف نییە و مارکس وتوویەتی کە ئەفیونی گەلانە، لەوەش زیاتر وتویەتی کە ڕەخنەگرتن لە دین بناغەی هەموو ڕەخنەیەکە...\nمن: ئاخر پیوپل یان بەفینلاندی بیخوێنیتەوە دەبێتە پێۆپلێ دەکاتە ihmiset بەکوردی دەکاتە خەڵک، بەعەرەبی الناس، بەفارسی مردم.\nتۆ کەزەمت کرد با لەشوێنی خۆیدا بێت. هاتوویت قسەکەی منت سەلماندووە، لەم دێڕەیدا It is the opium of the people کەمانای فەرهەنگی بەزمانی فارسی ئاوایە: این تریاک مردم است. لەوێدا وشەی گەلم بۆ بدۆزەوە ناوی خۆم دەگۆڕم.\nکەسێکی چەپڕەوی تر، ئەما ئەکتڤ و نووسەر، لەناوەوەی وڵات، لەپەیوەند بەم مەسەلەیە، سەردێڕی بابەتێکی بەم شێوەیە بوو: نەفرەت لەحەجكردنەكەتان و جەژنەكەشتان پیرۆز نەبێت!\nئەوە هێندەی تر هانیدام بەجۆرێکی تر بکەومە پەیجووری، سەرئەنجام ئەم چەندێرەیشی هاتە بان:\nحەجکردن بەشێکی وەک ئەرکێکی ئایینی چاولێدەکرێت و خۆش بەختانە ئەمە بەرەو کاڵبوونەوە دەچێت، بەهۆی ئەوەی کێشەی ئابووری و نەخۆشییەباوەکانی وەک ئەنفلۆنزا جۆراوجۆرەکان و هاوکات گرانبوونی مەسرەفی گەشتەکە.\nوڵاتێکی وەک عەرەبی سعودی، ژێرزەمینەکەی پڕە لەپێترۆڵ، پێویستی بەهیچ جۆرە سەرچاوەیەکی دارایی نابێت، بەڵام هاوکات دوو شوێنی پیرۆزی ئاینی ئیسلامی لێیە و بۆتە سەرچاوەی خێروبێری زۆر و زیاتر، وڵاتی دی دنیا لەهیچ لەو شتانە بەهرەمەند نییە! وەک دەڵێن: پارە دەڕژێتە سەر پارە. یان پارە پارە ڕادەکێشێت!\nبزنسی حەج لەمساڵدا وەک ئامارەکان دەڵێت وا بووە:\n١٠٠هەرار پۆلیس بۆ چاودێری.\n٢٠ هەزار پزیشک و سستەر بۆ فریاکەوتنی تەندروستی.\n٧ هەزار چێشتخانە بۆ دابینکردنی خواردنی خێر.\n٦٠ هەزار پاس بۆ گواستنەوە.\nقازنجی ساڵانە لەبازرگانی سەرو ٦ ملیارد ئێرۆیە.\nئەمساڵ بزنسی حەج بەپلەی یەکەم بەهۆی پەتای ئەنفلۆنزای بەراز، هاوکات قەیرانی ئابووری جیهانییەوە، زەرەرێکی گەورە بەر کەوت:\nئەوانەی لەچوون بۆ حەج پەیشیمان بوونەتەوە، دەوڵەمەندە گەورەکان بوون کە لەئوتێلە پێنج ئەستێرەکان شوێن بۆ حەوانەوە دەگرن.\nلەوڵاتێکی وەک ئەڵەمانیا چوون بۆ حەج لەناو موسڵماناندا لەچاو ساڵانی لەمەوبەردا بۆتە نیوە.\nلەوڵاتی میسری عەرەبیش لە٥٠٠ هەزارەوە بۆتە ١٣٠ هەزار حاجی. سەرجەم کەمبوونەوەکە دەگاتە، لە سەدا پانزە. ٢٠٠٩.١١.٢٩\nژمارەیەک لە ڕووناکبیرانی عەرەبی سوونە، ماوەیەکە باس لەچەند مەسەلەی هەستیار دەکەن: یەکێ لەوانە مەسەلەی ئازادییە، گوایە ڕاوەستانەوە لەبەرامبەریدا کاری ئیسلامی ڕاستەقینە نییە. ئەم کاردانەوەیە لەو تۆمەتەوە هاتووە کە ئیسلام، وەک ئایینێکی ئەنتی ئازادی ناسراوە. بۆ ئەو مەبەستە وەک کاردانەوە دەگەڕێنەوە بۆ پاشخانی مێژووی، بەتەشخیس کاتێک محەمەد لەشاری مەدینە بووە، گوایە لەسەر بنەمای هاوڵاتیبوون نەک لەمەبدەئی فەتحەوە، کاریکردووە، و تەنانەت خێڵە جوولەکانیشی بەیەک چاو سەیر کردووە و بەشداری لەحکومدا پێکردوون! ٢٠٠٩.١١.٢٢\nپەرەی دەستپێک ماوەی چەند مانگە هیچ گۆڕانکارییەکی تێدا نەکراوە! بەپێچەوانەی زمانەکانی تری وەک فارسی و عەرەبی، بەردەوام نوێ دەکرێنەوە. بەهۆی پێویستی نووسین و گەڕان بۆ سەرچاوە، هەمیشە لێرە دەگەڕێم بەتایبەتی فینلاندی و عەرەبی و فارسییەکەی، ڤێرسیۆنە کۆنەکە کە کرمانجییە، لەدەستی ڕاست یان چەپ لەگەڵ زمانەکانی تردا دەبینرێت. ئەوەی نابینرێت ئەمەی خۆمانە!! ئایا بیر لەو کێشەیە کراوەتەوە؟ پێم باشە لەگەڵ کرمانجییەکەدا ڕێکەوتنێک بکرێت بۆ نموونە ئەو زمانەی کوردییەکە تەنها بەپیتە (Kurdi)لاتینییەکە بنووسێت بۆ ناسینەوە، ئێرەش بەپیتە (کوردی)کوردییەکە بناسرێتەوە. دیارە لەگەڵ کۆنترۆڵ و بەڕێوەبەرانی ئنسکلۆپیدیاکە رێکەوتنێک هەبێت و لەگەڵ زمانەکانی تردا هەردوو کوردییەکە بەجیا دەربکەون.\nمەبەست لەدێری یەکەم لاپەڕەی دەستپێک ئەم بەستەرەیە:\nکەچەند مانگە وەک لاپەرەی دەستپێکی ژمانەکانی تر نوێ ناکرێتەوە بۆ نموونە هەواڵ و بابەتی جۆراوجۆر\nبابەتی دووەهەمیش، شاراوەیی لینکی ئەم Wikipedia کوردییەی شێوەزاری سۆرانییە. لەلاپەرەکانی زمانەکانی تردا. گەر تۆ بۆ بابەتێک بگەڕێت بۆ نموونە لێرەدا:\nلەدەستی ڕاست ژمارەیەک زمانی تر پیشاندەدرێت، کلیکی هەرکامیان بکەیت بۆ هەر بابەتێک بەو زمانە دەتداتێ. کێشەکە ئەوەیە بۆ کوردی شێوەزاری سۆرانییەکە بەهیچ جۆرێک دەرناکەوێت؟\nبۆ نەمانی ئەو کەموکووڕییە وەک دەبینی پێشنیارم کردووە چۆن چارە دەبێت؟ گەر ئێوە شتی باشتر دەزانن بۆ وەستاون و نایکەن؟\nگونجاوە، کارکردن لێرەدا، بەڵام لەوانەیە زۆر باش نەتوانم ئەو کارە ئەنجام بدەم، بۆ ڕزگاربوون لەو کێشەیە و ئیسراحەتر ئەوەیە بۆ هەواڵەکان ئعتماد برکێتە سەر سیستەمی ئار ئێس ئێس. وەک ئاگادارن ژمارەیەک لەماڵپەرەکان بەهرەمەندەن لەو تەکنیکە بۆیە خراپ نییە پەنای بۆ ببرێت. بۆ ناوەکەی، دیارە ئنسکلوپیدیا بێت زۆر باشترە، لە ئەدەبیانی کوردیدا جێگیر بووە، گەر ڕێکەوتن لەسەری نەبێت ئەوا وەک ئینگلاندییەکەی بێت، چوونکە ئەمە خەسلەتێکی جیهانی هەیە، پێویست ناکات بگۆڕدرێت. هەر لەبارەی ناوەوە، کوردی سۆرانییەکە پێم باشە وەک لەسەرەوە نووسیوومە تەنها (کوردی) بێت و بەو شێوەیە دەربکەوێت وەک چۆن عەرەب و فارسییەکە دەردەکەون، بۆ دەرکەوتنی بەشی پیتە لاتینییەکەش ئاوا بێت (Kurdi). بەمەش هەموو خوێنەرێک بۆی دەردەکەوێت کە کورد بە دوو پیت دەنووسێت و بەدووریش دەبین لەحەساسییەتی ناوچەگەری. ٢٠٠٩.١١.٢٠\nئەڵێن محەمەد پێغەمبەری ئیسلام، لەنێو پێغەمبەراندا لەوەدا شاز بووە، هاتووە حکومەتی دروستکردووە، سیاسەتی کردووە! بۆیە زۆرێک لە تەوژمی ڕادیکاڵی ئیسلامی سیاسی، هەر کە باسی جیایی ئایین لە دەوڵەت و سیاسەت دەکرێت، حەساسییەت دەیانگرێت و فێیان لێدێت! بۆیە دەڵین ئیسلام دەوڵەتە وەک لەوەی ئایین بێت! هەمیشە ئاوێزانی یەکتربوون! جا دەکرێت دیاردەیەکی ڕەگداکووتاوی مێژووی وادا جێپەسەند بێت؟\nقسە لەوەیە ئایە ئایین دەکرێت لە دەوڵەت و حوکم جیابکرێتەوە؟ یان دەبێت مەلا و ئیمام و پیاوانی ئایینی لەژیانی سیاسی دووربخرێنەوە؟\nداوا و دەستکۆتاکردنی پیاوانی ئایینە لە کاری سیاسی، کە لەئێران و سعودییە و سوودان و زۆر شوێنی دیکەی ڕۆژهەڵات وەزعیان لەکۆمەڵگا خراپ کردووە! بەڵام لەوڵاتیکی دیموکراتی و کراوەی وەک فینلانددا دەژیت، ئایا ئایین بەمانای وشە لەژیانی کۆمەڵگا و تەنانەت سیاسییەکانیشدا بەتەواوی کراوەتە دەرەوە؟\nئەوەی دەڵێن: کە ئاینی ئیسلام کۆکەرەوەی هەمووە و بەرنامەی ژیانە! جۆرە ئاوازێکە قابیلی قبووڵ نییە، خۆپەرستییە وەک لەوەی کرانەوە بێت! هەروەها ئایینەکانی تریش هەروا دەڵێن، بۆیە کافراندنی یەکتر دەکەن! ئەمەیش رێک بەپێچەوانەی ئەو ئیدەیەوەیە کە وەک خاڵێک بۆ ڕیفۆرم لەئاییندا لەبەرچاو دەگیرێت، دەبێت دان بەئایینەکانی تردا بنێن. هەنگاوێکە بەرە ئاراستەیەکی پۆزەتیف.\nنەخێر نەکراوەتە دەرەوە، هەر گەڕەک و ناوچەیەک دەبینی کەنیسەیەکی تێدایە، خەڵکی هەموو یەکشەمانێک سەردانی کەنیسە دەکەن، تەنانەت لەخوێندنگاکاندا لەسەر رەفەی پۆلەکان کتێبی ئایینی ئەنجیل دەبینرێت، پارادۆکسی کۆمەڵگای فینلاندی و ئەوانی ترلە جەژنەکانی مانگی یۆوڵو (١٢) دا دەبینرێت. ئیتر ئایین کەی دەرکراوە لەژیانی کۆمەڵگا؟ دەریشناکرێت! قسە لێرەدایە پیاوانی ئایین لەژیانی سیاسی دوورخراونەتەوە و بەهایان نەماوە، ئەگینا سێبەری ئایین لە زۆر بواردا دەبینرێت. ئەوەیش بزانە ئایین وەک هەر دیاردەیەکی تر لایەنی جوان و ناشیرینی لەخۆدا هەڵگرتووە، ناکرێت ڕاستوچەپی بەسەردا بهێنرێت.. ٢٠٠٩.١١.١٥\nچیڕۆکێکی زۆر کورت\nبۆ تەوژمی ئیسلامی سیاسی بەتایبەتی باڵی توندڕەویان ڕقیان لەڕیبازە جۆراوجۆرەکانی سۆفییەکانە! ئایا سۆفییەکان لەگەڵ خوای خۆیاندا ڕاست دەکەن یان ئیسلامی سیاسی؟ قسە لێرەدایە، توندڕەوەکان، ئایین بەئاڕاستەیەکدا دەبەن، وەک دەبینن، بۆتە ئایدۆلۆژیایەک دژی کرانەوە، دژی لێبووردەیی، دژی بیڕوڕای جیاواز، دژی هەموو ئایینەکانی دی بەکافرزانییان، جا دژی چی نییە!\nبەپێچەوانەوە دەکرێت ئایین وەک بیرێکی مۆرالی و رۆحانی چاولێبکرێت، لەبێژنگ بدرێت، بگەڕێنرێتەوە بۆ هەقیقەتی خۆی... بۆ ئەو بەش و لایەنە ڕووناکەی تا ئێستا لەهەوڵی خەفەکردن و شاردنەوەیدا بوون!\nلەپێناو بەرەنگاربوونەوەی باڵی تووندڕەوی ئیسلامی و پاشەکشە پێکردنیان. هەنگاوێکی وا دەستیان لەبندا دەبڕێتت بەوەی ئەوە ئیدەی بێگانە نییە و ئەوە پیلانی ڕۆژئاواییەکان نییە لەدژی ئیسلام، بەڵکوو شەڕێکی ناوخۆیە، دەبێت بکرێت، لەپێناو کرانەوەدایە. ٢٠٠٩.١١.١١\nکۆچ و کۆچبەری!\nبڕیارێک لەهاوێندا دەرچووە، ئەو کەسە پەناهەندانەی کە لەفینلاند داڵدەدەدرێن، بەتایبەتی خەڵکانی کورد و عەرەب و تورکمان و... عێراقی پەساپۆرتی فینلاندییان بۆ دەرناکەن، دەبێت بەپەساپۆرتی وڵاتەکەی خۆی هەبێت و هاتووچۆی پێبکات. جا زۆرن ئەوانەی کە وا پیشان دەدەن هیچ جۆرە بەڵگەنامەیەکی وڵاتەکەی خۆیان نییە! لەکاتێکدا خۆی بەعێراقی ناساندووە!\nڕێیان پیشاندەدرێت بچن بۆ باڵوێزخانەی وڵاتەکە، تا بەڵگەیەک بهێنن کە ئەو کەسە هیچ جۆرە دیکۆمێنتێکی نییە بیسەلمێنێت عێراقییە، لەوێ عەدەتەن کە جۆرێکە لەگەندەڵی بەڵگە دەدەن بەکەسەکە و دەینێرێت بۆ بەشی پەساپۆرت. پاشان وەڵامی بۆ دێتەوە، پەسەند نەکراوە، ئەو بڕەپارەیەشی کە وەک هەقدەست داویەتی دەفەوتێت، ڕێگای باڵوێزخانەی پیشاندەدەن تا لەوێ پەساپۆرتی خۆتان دەربهێنن.\nجا خۆش ئەوەیە جارێک عەرەبێکی عێراقی، لەلای کارمەندی پەساپۆرت خۆی وا پیشاندا کە ناوێرێت بچێت بۆ داوای پەساپۆرت لەباڵوێزخانە بکات، دەیگرن! کارمەندەکە سەریسووڕما، وتی لێرە تۆ ژیانت پارێزراوە کەس ناتوانێت دەستت بۆ بەرێت. ئاساییە بچیت داوای بکەیت. لەوەڵامدا وتی ئاخر ناوێرم خۆ پیشان بدەم گەر بزانن لێرەم کەسوکارەکەم لەعێراق دەگرن!\nئەو کەسە بەر لەهاتنی چەند ساڵ لەسووریا بووە. بەناوی ژن و مناڵەکەشییەوە قسەی دەکرد، کارمەندەکە کردییە دەستییەوە، کە ئەوان بەهۆی تۆوە هاتوونەتە ئێرە، کێسەکەیان مرۆڤانەیە نەک سیاسی، گەر بچن لەگوڵ کاڵتریان پێناڵێن! دوای ئەوە پەساپۆرتی عێراقی لەئاستی نیو دەوڵەتیدا دانپیانراوە و ستاندارە، دواتر کارمەندەکە ئەوەی دەربڕی دەیەوێت پەساپۆرتی وەرگرێت و لێدا بڕوات بۆ وڵاتیکی تر!\nوەک ئاشکرایە، پەناهەندەکانیش پۆڵین کراون، ئەوانەی حکومەتی فینلاندی لەسەر داوای یو ئێن، خۆی دەیانهێنێتە وڵاتەکەوە، ئەوانە بەناچارکراوان دەناسرێن، وەک ئەوانە نیین کە بەڕێگای نایاسایی خۆیان کردووە بەوڵاتدا. نها زۆربەی پەناهەندەکان لەم جۆرەن. ناچارکراوان لایەنی کەمی ژیانیان بۆ فەراهەم دەکات، ماتکوستوس ئاسیا کیریایان کە وەک پەساپۆرت وایە و بۆ سەفەر و گەشت بەکاردەهێنرێت، دەداتێ. ٢٠٠٩.١١.٩\nحکومەتی د. بەرهەم سالح!\nبۆ هەر کەسێکی هەرێم ئاشکرایە، دەزگا ڕاگەیاندنەکانی پارتی و خەڵکانی نۆرماڵ لاڕوونە، ناوچەکانی ژێر کۆنترۆڵی ئەو حیزبە، گوایە پڕ خێروبێر و ئاوەدانە، ئەوەیش بەرئەنجامی بردنی سەروەتوسامانی خەڵکییە، بۆ زەموزەمکاری لەدژی تا ئێستای یەکێتی بەکاری دەهێنا. ئەم کارەش بەبەرتیلی ڕاستەخۆ و ناڕاستەخۆ ئەنجام دراوە و دەدرێت!\nلەم سەردانەدا، لە پەیڤەکانی دکتۆر بەرهەمدا کە لەنێو پەرلەمان کاتی سوێندخواردندا وتی:\nناوچەی دهۆک پێویستی بەلالێکردنەوەی زیاترە، ئەمە بەناڕاستەوخۆ هەموو ئەو پڕوپاگەندانە بەدرۆ دەخاتەوە کە ئەو ناوچەیە ئاوەدان و خۆش گوزەران پیشاندراوە! پروپاگەندەی هەرزانە و ڕاستی تێدا نییە.\nچوونەکەشی زیاتر ئەو بۆچوونە دەلەسمێنێت. خۆ خراپ نییە گەر بەم نەفەسە ژیرانەیەوە دکتۆر بەرهەم لەهەوڵی بەدرۆخستنەوەی ئەو ئیدعایانەدا بێت و کار بکات.\nبۆ هاوڵاتی ئاسایی هەرێم لەلایەکی ترەوە پرسیارە بۆ لەیەکەم هەنگاودا دەچێت بۆ دهۆک؟ ئایا ئەمە بەرتیل نییە بۆ پارتی ؟ لەسەر بنەمای ئەوەی ئەو ناوچانە لەباری ئاوەدانییەوە باشترە لەناوچەکانی تر، بۆ یەکەم شوێن ئەوێ باشەکەی هەڵبژارد لالێدەکاتەوە؟ ئەی بۆ لا لەسلەیمانی و گەرمیان و هەڵەبجە لەسەرەتای دەستبەکاربوونیەوە ناکاتەوە؟! ئەمە چۆن هاوسەنگییکە، دکتۆر و کابینەکەی دەیەوێت لەباری ئاوەدانییەوە دروستی بکات؟ ٢٠٠٩.١١.٧\nلەساڵانی ٥٠ كاندا یەكەم وەزیری ئافرەت، ئەندامی حزبی شیوعی بووە.. شتی سەیرتر ئەوەیە زووربەی سکرتێرەکانی کورد بوون! کورد لەو بوارەدا ئازابوون! بۆ لەچەپێتیدا، دیارە ڕادیکالەکەی نا، گەیشتوون بەپلەی گەورە، لەڕاسترەویشدا سفر بوون! قابیل بەلێکۆڵینەوە و بەدواداچوونە. ٢٠٠٩.١١.٥\nبۆ گوێبیست و سەیرکردنی دەنگوباس تەلەڤیزیۆنەکەم خستە بان کەناڵی کەی ئێن ئێن، چیم بینی خانمێکی موحەجەبە هەواڵەکانی دەخوێندەوە! سەیرم لێهات وتم تۆ بڵێێ ڕەمەزان دەستی پێکردێتەوە و پێمان نەزانیبێت! یان خوانەخواستە کەسێک مردبێت، بەڵام جلەکانی خانمەکە ڕەش نەبوو، هیچ نیشانەیەکیش بۆ پرسە بەتەلەفیزیۆنەکەوە دیار نەبوو! ئەکرێت ئازیزان، ئێوە ئەو مەتەڵەم بۆ هەبهێنن؟\nلەسەدا ٩٥ موسڵمان! هەرگیز وا نییە، وەختی خۆی پێغەمبەری مسڵمانان بۆ جیاوازی ژنەکانی لەخەڵکی ئاسایی، ئەو جۆرە سەرپۆشەی بۆ دیاریکردوون.! لەمیژەوە وەک سمبولی گروپە ئیسلامییەکان بەتوندڕەو نۆرماڵیانەوە دەناسرێت.\n...نای شارمەوە ئەو بێژەرەم بینی ئەبلەق بووم! نا و هەرگیز نا، بۆ پیشاندانی نموونەی وا، ئەمە وەک ئەوە وایە کارمەندێک بەجلوبەرگی خەوتنەوە بچێتە فەرمانگە! ٢٠٠٩.١١.٤\nشەری جەنگاوەرە کۆنەکان!\nئەو پەیڤانەی مام جەلال کە لەپلنیۆمدا لەبەرانبەر نەوشیروان مستەفا و گۆڕاندا کردوویەتی، هەر لەوە دەچێت دەستی چەوری بەخەڵکی بسڕێت، هەرچی ناشیرینی و کاری خراپ و دزێوی یەکێتی نیشتمانی کوردستان کردوویەتی، لەمێژەوە خەڵکی باسی دەکەن و دەیزانن، داویەتە پاڵ ئەو، وای وێنا کردووە کە شەیتانی گەورەیە، جا کێ بەوە دەڵێت، ئامین!\nکە نەوشیروان مستەفا یاداشتەکانی لەسەر شەڕی پارتی و یەکێتی بەچەند زنجیرە دابەزاند، لەزۆر لاوە لێیان کرد بەهەڵا، گوایە برینی کۆن کولانەوەیە، ئەویش لەوەڵامدا ڕایگرت. بەڵام پێدەچێت مام جەلال دەروازەی دۆزەخی لەسەر خۆی واڵا کردبێت بۆیە ئەو قسانەی کردووە، با چاوەڕوانی ڕۆژانی داهاتوو بین. ٢٠٠٩.١١.٣\nبەئێستاشەوە دروشمی جیایی ئایین لەدەوڵەتم پێ قبووڵە، ئەمە بەمانای ئەوە نایەت کە وەک بەشێک لەسکۆلاریستەکان بەهزری ڕووت و ئەبستراکەوە تا ڕادەیەکیش تووند دەڕواننە ئەو مەسەلەیە، کە مانای لابردن و نەهێشتن و دژایەتی سەرسەختانەی ئایین بگەیەنێت! ئەمە لەکاتێکدا لەمەڵبەند و ناوەند و سەرچاوەی سەرهەڵدانی بیرەکەوە بەو شێوەیە تێنەپەڕیوە.\nبەڵکوو لەئەنجامی ڕێنیسانسێکی هەمەلایەنەی زاستی و ڕیفۆرم بەدەستهاتووە.. جا بزووتنەوەیەکی ڕووناکبیری و مۆدێرن و ڕیفۆرمی ئایینی لەوڵاتە ئیسلامیەکاندا بەدی دەکرێت؟ ٢٠٠٩.١١.٢\nفي نوفمبر 30, 2009


تابلۆی ڕوخسارێك لە بۆن (بریندارێكی كیمیاوییبارانی هەڵەبجەیە)، هونەرمەند حەسەن موراد كێشاویەتی.\nخوشكێك و چوار برا؛ گەورەكەیان تەمەنی دوانزە ساڵەو پێكەوە بەتولەڕێی كارەساتێكی پڕ لەمەرگدا تێدەپەڕن، دوور لەدایك و باوك بەرگەی مەینەتییەكان دەگرن، ئەوان بێ ئومێد نابن و درێژە بە‌ژیانێكی نوێ دەدەن.\n31 ساڵ بەسەر ئەو كارەساتەدا تێپەڕی، ئەو پێنج منداڵەی بە كیمیاوییبارانی هەڵەبجە نەكەوتن، ئێستا لەگەڵ خوشكێكی دیكەیان كە ئەوكات لەوان دابڕاوە لە چیرۆكێكی تەواو پێچەوانەو لە سەركەوتندا دەژین.\n"ئێمە لەگەڵ ئەو ژیانە سەختەی هەمان بووە، تەسلیم نەبووین، ئێمە میراتگری شەهیدانین و نابێ دابنیشین‌و خۆمان توشی خەمۆكیی بكەین، دەبێت هەموو تواناكانمان بۆ خزمەتی نیشتمان و شارەكەمان و كەسوكاری قوربانییان بخەینەگەڕ"، حەسەن موراد بۆ پەرەگراف وای وت.\nحەسەن لە كیمیاوییبارانەكەی 16ی ئازاری 1988ی شارەكەیدا، تەمەنی تەنیا 10 ساڵ بوو، كاتێك لەگەڵ سێ برای لەخۆی بچوكتر و خوشكەكەیدا ڕێی ڕزگاربونیان گرتەبەر.\n"دەبێت جارێكیتر ناوەڕۆكی مرۆڤدۆستی و ئاوەدانی و زانست بۆ هەڵەبجە بگێڕینەوە، كە لە مێژوودا ناسنامەی هەڵەبجە بووە، دەبێت ئێمە شوێنەواری ئەو دەستە ڕەشە لە هەڵەبجەدا بسڕینەوە، تا نەوەكانی دوای خۆمان لەو بارودۆخی قوربانیبوونە دەربچن."\nئەوەی حەسەن مەبەستیەتی؛ خەڵك تەنیا لە كارەساتەكەدا نەمێننەوە و بیكەنە هۆكارێك بۆ سەركەوتن، وەكو چۆن ئەوان بە تەمەنێكی كەمەوە، توانییان و بەرگەیان گرت.\nخێزانەكەی حەسەن لە چوار برا و سێ خوشك پێكهاتون، لە ڕۆژەكانی بەر لە 16ی ئازار بۆ خۆپاراستن لە تۆپبارانی ڕژێمەكەی سەدام حسێن لە ژێرزەمینێكی عەنەب(نزیكترین گوند لە ڕۆژهەڵاتی هەڵەبجە) خۆیان حەشاردابوو، تا چەند كەسێك دەمەوئێوارەی ئەو ڕۆژە گەیشتنە ماڵی ئەوان و هەواڵی مەرگی خەڵكی هەڵەبجەی پێدان، بەهۆی ڕشتنی گازەوە لەلایەن ڕژێمەكەی سەدام حسێن.\nهەرزوو بەتانی و خەڵوز كۆدەكەنەوە، دەیبەنە ژێرزەمینەكە تا لەكاتی ڕشتنی گاز و گەیشتنی بەوان بیدەن بەدەم و لوتیاندا، ئەوئامادەكارییە نەبووەهۆی دڵنیایی خێزانەكە؛ بڕیاریاندا شار جێبهێڵن، خێزانە حەوت كەسییەكەی حەسەن دابەشبون، چوار برا و خوشكێك بە ئۆتۆمبێلی دراوسێیەكیان دەڕۆن.\n"لە ئێوارەیەكی درەنگدا بە دەم هاوار و گریانەوە سواری ئۆتۆمبێلەكە بووین و دوا ماڵئاواییمان لە دایك و باوكمان كرد، ئەوە دوا دیدارمان بوو و ئیتر نەمانبینینەوە."\nسلمان حەمەسەعیدو موراد محەمەد، دایك‌و باوكی حەسەن كە لە كیمیاویی بارانەكەدا شەهید بوون.\nحەسەن كە ئەوكات لەپۆلی چواری سەرەتایی بوو، لەگەڵ حسێنی حەوت ساڵ، هۆشمەند چوار ساڵ، هۆشیاری دوو ساڵ و خوشكێكی تەمەن 12 ساڵدا بوو.\nلەڕێی دەرچون لە هەڵەبجە، بۆنی كیمیاویی زۆری بۆ منداڵەكان هێنا، دەڕشانەوە و دیمەنی ترسناكتر لە گازەكەیان دەبینی، خزم و خەڵك بە گشتیی، لە هەوڵی ڕزگاربونیان لەنێو ئۆتۆمبێل‌و بە تەنیشت ماتۆڕەكانیانەوە، گیانیان لەدەستداوە.\nگەیشتنە قوتابخانەی بەڵخە، پڕ بوو لە خەڵك، هەموان برسی و تینوو، "خوشكەكەم وتی با بچم بەڵكو شتێك بۆ هۆشیار پەیدا بكەم، بەڵام هیچی دەستنەكەوت و بە نائومێدی گەڕایەوە."\nدرەنگانی ئەو شەوە، خاڵێكی حەسەن و خاڵی باوكی پێیان گەیشتن، هۆشیار جەستەی ساردوسڕ و بێ دەنگ بوو، وایانزانی مردووە و ویستیان بینێژن، "گەشاوی خوشكم و خاڵۆژنم وتیان بۆ هەر شوێنێك بچین لەگەڵ خۆمان دەیبەین، دواتر كە چوینە ئێران زانیمان نەمردووە."\nحەسەن و خوشك و براكانی، چونە ئێران و گوندێكی سەر بەپاوە، كاتێك ڕۆژ بووەوە بیناییان لەدەستدابوو بەهۆی كاریگەری كیمیاوییەوە، لەوێ جلوبەرگەكەیان سوتێنرا و شیری ژنێك بۆ چارەسەری چاوەكانیان بەكارهێنرا، دوای چەند ڕۆژێك دوبارە توانییان ببینن.\nهونەرمەند حەسەن مورادو د.حسێنی برای، لە ئۆردوگایەكی ئێران ساڵی 1990.\nئەو گوندەی ئێران سەرەڕێی ئاوارەبونی خەڵكی هەڵەبجە بوو، "ڕۆژانە دەچووینە سەر جادەكە و ناو خەڵك ئۆتۆمبێلەكانمان دەپشكنی و بە دوای دایك و باوكماندا دەگەڕاین، تا مامێكی باوكم گەیشت.. باوەشی پێدا كردین و بە دەم گریانەوە پێی وتین ئیتر بەدوایاندا مەگەڕێن، هەموو شەهید بوون."\nلەو كەسانەی لە خێزانەكەی حەسەن مابونەوە، خوشكێكی گەورەی بەناوی بەفراو، توانی خۆی ڕزگاربكات و بگاتەوە لای حەسەن‌و سێ براو خوشكەكەی، بەڵام دایك، باوك، خوشكێك و 20 كەس لە نزیكەكانی لەو كارەساتەدا شەهیدبون.\nبێ دایك و باوك، ئەو منداڵانە گەیەندرانە ئۆردوگایەك و لە خێوەتێكدا نیشتەجێبون، تا باپیریان دۆزییەوەو ئەو سەرپەرشتیكردنی لەئەستۆ گرتن.\nلە بارودۆخێكی خراپی گوزەراندا بون، باپیریان ڕێی خوێندنی پێنەدەدان، "بەڵام خوشكەكەم بەدزییەوە جانتایەكی بۆ هۆشمەندی برام دروستكرد و ناردی بۆ خوێندن."\nگەشاو موراد، د.حسێن موراد، بەفراو موراد.\nدوای ڕاپەڕینی بەهاری 1991ی خەڵكی كوردستان، قۆناغێكی نوێی ژیانی ئەو پێنج منداڵە دەستیپێكرد، دەستیانكردەوە بە خوێندن و هەوڵیاندا نەهامەتیەكانی ئەو كارەساتە تێپەڕێنن.\nچوار برا و دوو خوشك مانەوە، باپیریان لە 1996دا كۆچی دواییكرد و جارێكیتر كەوتنەوە بەر سەختییەكی زۆر، بەڵام كۆڵیان نەدا و بەردەوام بون.\n"تەمەنم گەیشتە 18 ساڵ و لەگەڵ خوشكە گەورەكەم، بەرپرسیارێتی بەخێوكردنی خوشك و براكانمان گرتەدەست"، حەسەن دەڵێت، تا سێی ناوەندی خوێندو دەستیكرد بە كاركردن، لە ئێران تا بەغدا بۆ بژێوی هەوڵیدا.\nدوای گەڕانەوەیان لە ئێران باپیری حسێن كە لە وێنەكەدا دیارە دەیانباتەوە بۆ گوندەكەیان(خەرپانیی) بۆ كاركردن.\nبە پێداگرییەكی زۆرەوە، بەشێكیان خوێندنیان تەواو كرد، هۆشیار كە لەكاتی كارەساتەكەدا وایانزانی مردووە و خەریك بوو بینێژن بەنمرەیەكی زۆر بەرزەوە كۆلێژی پزیشكی تەواو كرد، هۆشمەندیش بوو بە پزیشك، حەسەن گەڕایەوە بۆ خوێندن و ئێستاش مامۆستایە لە پەیمانگای هونەرەجوانەكانی هەڵەبجە.\n"گەشاوی خوشكم كاتی كیمیاییبارانەكە لە پۆلی شەشی سەرەتاییدا بوو، دواتر وازی لە خوێندن هێنا و ژیانی خۆی بۆ پەروەردەكردنی ئێمە تەرخانكرد، دوای ئەوەی ئێمە خوێندنمان تەواوكرد، ئەویش جارێكیتر دەستی بە خوێندن كردەوە و ئێستا خوێندكاری قۆناغی پێنجەمی پەیمانگای كۆمپیوتەرە لە هەڵەبجە."\nحەسەن ئەوكات و ئێستاش نایەوێت تەنیا لە ئازارەكانی كارەساتی هەڵەبجەدا بمێنێتەوە، ئەو لە 25ـهەمین ساڵەی كیمیاوییباراندا تابلۆی عومەری خاوەری بە شێوازێكی جیاواز كێشا، لە وێنەكەی ئەودا منداڵەكەی باوەشی عومەر گەورە بووە و باوكی لە كۆڵ ناوە.\n"مەبەستم لەو تابلۆیە ئەوەبوو دەبێت هەڵبستینەوە"، حەسەن وای وت.\nتابلۆی عومەری خاوەرو كوڕەكەی كە حەسەن كێشاویەتی.\n"هەمیشە دەگوترێت لە مێژوودا هەڵەبجە شاری زانست و هونەر و ئەدیبان و شاعیران بووە، بەڵام دەبێت بپرسین بۆ ئێستا چی بكەین؟ بۆیە پێویستە جارێكیتر بگەڕێینەوە سەر ڕێچكە دروستەكەی خۆمان و درێژە بەو مرۆڤدۆستی و پیشكەوتن بدەین."


هەینی, 04. 11. 2011\tکەمپینی نێودەوڵەتی کوردستان\nبۆ: ڕای گشتی\nبۆ :پارێزەرانی کوردستان\nماوەی چەند ساڵێکە سوپای تورکیا بەشێوەیەکی بەردەوام بەجۆرەھا چەکی پێشکەوتووی قەدەغەکراو کەھەڵگری ماددەی ژەھراویی و وێرانکەرن ناوچەکانی بناری قەندیل بۆردومان دەکات. ئەوەش کاریگەرییەکی بۆ ماوەیی و مەترسیدار لەسەر ژینگە و دانیشتوانی ناوچەکانی بناری قەندیل دروست دەکات، کەمەترسی ھەیە زۆرینەی ڕووەکە سروشتیەکان و ئاژەڵی کێوی لەناوبچن. چەندین نیشانەی ترسناکیش لەجەستەی ھاوڵاتیانی ئەو سنورە دەرکەوتووە کەجێگای مەترسین.\nلەبەرئەوە ھۆکارانە وەکو کەمپینی نێودەوڵەتی کوردستان داوا لەخەڵکی ناوچەکانی بناری قەندیل دەکەین، کەھاوکاریمان بکەن لەتۆمارکردنی سکاڵا لەدژی دەوڵەتی تورکیا و داواش لەبنەماڵەی شەھیدان و زیانلێکەوتووان دەکەین بەپێدانی بەڵگە و دیکۆمێنتەکان ھاوکاریمان بکەن بۆ ئەوەی سکاڵا لە دادگای لاھای لەدژی سووپای تورکیا تۆمار بکەین. داواش لە پارێزەرەکان دەکەین کە ھاوکاریمان بکەن و بەدەم ئەو داوایانەمانەوە بێن.\nڕێکخەری گشتی کەمپین: دیاری محمد\nوتەبێژی کەمپین: سەلمان کۆچەری\nجاری خوێندراوه: 2462


له‌لایه‌ن: ڕێزدار ئەحمەد - به‌روار: 2021-05-11-03:13:00 - کۆدی بابەت: 5268\nزانیاری دەربارەی پونگە کێوی\nلە تیرەی (ناعناع)ـە گیایەکی عەلەفی ڕاوەستاوی کورتە باڵایە ڕەگەکانی دەخزێن و بەو شێوە زیاد دەکات لقەکانی هەندێکیان بێ گوڵە و هەندێکیان گوڵ دەکەن، پەلکەکانی بەرامبەر یەکن و شێوە هێلکەین و زۆر لە ناعناع دەچێت گوڵی لە سەرە، میوەی ورد بەشێوەی یەک هێشوی بەیەکەوە نووساو دەردەکات بە ڕەنگی ئاوی و بنەوشەی میوەی فندەقەیی چوار بەشییە و ڕەنگی قاوەییە، ئەو گیایە لە کەنار ڕێگا و لێواری جۆگاوەکان و لە ناو گیای چڕ و پەڕدا دەڕوێت بەڵام ئێستا لە کێڵگەی دەرمان سازیدا دەچێنرێت، لە دێر زەمانەوە ناسراوە کە بۆ دەرمان دەشێت، کاتێک گوڵی دەرکرد سەرە تولەکانی دەهێنن و لە سێبەردا وشکی دەکەن یان یان بە گەرمای (٣٥)پلەی سیلیزی وە لە شوێنی وشک و لە پاکەتی کاغەزدا هەڵدەگیرێت، هەندێک لە ماددەکانی کە تیایەتی ئەوانەن (مەواددی تاڵ و ئەسانسی ڕۆنی، ساپونین، تانن، گلوکۆزید، اوکبین٢).\nسوودەکانی پونگە کێوی\nبۆ سستی گەدە و ڕیخۆڵە بەکاردێت و بۆ سکچوون و پێچی زگ بەسوودە.\nدژە خوێن ڕێژییە بەتایبەتی گرفتی ژنان و بۆ ناڕەحەتیەکانی میزەڕۆ بەسوودە.\nبۆ ئازاری قورگ و لەوزە و جۆشی ناودەم غەرغەرەی پێدەکرێت.\nبۆ گرێ و ئاوسانی گەدە و دوانزە گرێ و بۆ گرفتی بۆری هەناسە بەسوودە.\nپەلکی ناسکی لەناو زەڵاتە دەکرێت وە هەنگوین بەخشە بۆ مێشە هەنگ.\nدەمکراوی پڕی کەوچکێکی زەڵاتە بۆ یەک کوپ ئاوی لە کوڵ سێ ژەمە، بۆ غەرغەرە دوو ئەوەندە دوو ئەوەندە.\nدڵ خۆشکەرە و بۆ باکردن باشە و دژە بەڵغەمە و بۆ کۆکە ڕەشە باشە.\nدژە میکرۆب و دژە بەکتریا و ڤایرۆسە.\nبۆ زیادکردنی توانای سێکسی ژنان باشە.\nبۆ سووڕی مانگانە کە حەملی نەبێت دەیکاتەوە.\nکرم کوژە و بۆ ئازاری گەروو بە ئاوەکەی غەرغەرە بکەی باشە.\nبۆ ناڕەحەتی عەسەبی دەمکراوی بخورێتەوە یان لە ئاوی حەمام بکرێت و لەناوی دابنیشێت، هەر بەم جۆرە بۆ ڕۆماتیزم ئاوەکە مەیلی گەرمی هەبێت لەشی پێ ماساج بدەیت و لەناوی دابنیشێت تا نیو کاتژمێر، هەر ئەم شێوەیە بۆ ئازاری پێ و بەلەک و بۆ کەم خوێنی باشە.\nبە ئاوی دەمکراوەکەی برینی وارسی پێ دەشۆرێت ڕۆژی دوو جار.\nبۆ برین ئەگەر هەوکردنی زۆر بێت بە وشکی پێی بکە.\nدژە تەشەنوجە و بۆ نزگەرە (بەرسینچکە) و بۆ ژانە سەر باشە.\nڤیتامین A و B زۆرە بۆ ئەو کەسەی ئەو دوو ڤیتامینەی کەمە تا یەک مانگ دەمکراوی بخواتەوە باشە.\nئەگەر مار لەماڵدا هەبێت لە گۆشە و کەنارەکاندا چەند چڵە پنگ هەڵواسە و دابنێن چۆن دووپشک لەدەست بۆنی ژاڵە ڕادەکات ماریش لەدەست بۆنی پنگ ڕادەکات.\nئامادەکردنی پونگە کێوی\nدەمکردنی (٢٠)گرام گەڵای وشک کراوی لەناو لیترێک ئاودا بۆ (١٢)خولەک بە هێواش بکوڵێت و پاشان دەیپاڵێویت و هەر ژەمەی فنجانێک نیو کاتژمێر پێش نان بخۆرەوە دەتوانیت بە هەنگوین شیرینی بکەیت ئەگەر هەر جارەی (١٥)گرام بۆ لیترێک ئاو، ئەگەر گوڵ و گەڵای تێکەڵ بێت (٢٠-٢٥)گرام، وە کە تەنها گەڵاکەی بێت (٢٥-٣٠)گرام.\nجۆرێکی پونگەی کێوییە - Stachys Offlcinalis\nلە تیرەی (ناعناع)یە گیایەکی عەلەفی ڕاوەستاوە لاسکی چوارگۆشەیە و ڕاست بەرز دەبێت لە دوو لای بەرامبەر یەک پەلک دەردەکات و زۆر لە پەلکی ناعناع دەچێت، لە سەرووی پەلکەکان گوڵی ناسکی ڕەنگ سوور و بنەوشی دەردەکات لەسەرە تولەکەش هێشوە گوڵێکی درێژ دەردەکات، میوەی فندەقەییە و تەواوی ئەو گیایە زبرە، لە شوێنی دارستان و ناو باخ و کوێستان دەڕوێت، لە زۆر زووەوە ناسراوە کە بۆ دەرمان دەبێت، ڕەگەکەی بە تەنها دەخورێت مرۆڤ پێی دەڕشێتەوە، وە کاتێک کە گوڵی کرد بە گوڵ و گەڵا و ڕەگەوە دەردەهێنرێت کە هەمووی بۆ دەرمان دەشێت و لە سێبەر یان بە دەزگای وشک کەرەوە بە گەرمی (٤٠)پلەی سیلیزی وشک دەکرێتەوە، بۆنی عەتری هەیە و ئەسانسی ڕۆنی و تاڵی (الکوئید) و چەندی تری تێدایە.\nسوودەکانی ئەم جۆرە پونگە\nبەکاردێت بۆ هەناسەتەنگی و ئازاری دەزگای هەناسە .\nئارام کەرەوەیە و دژە میکرۆبە و بۆ پاککردنەوە بەکاردێت.\nبۆ ئەوانەی قەبزن بۆ سکچوون بە کاردێت و بۆ هەوکردن و وەرەمی میزەڵدان بەسوودە.\nبە کاردێت بۆ ئەو ئازارانەی کە لە دەمارەوە بێت.\nگەڵای تەڕ و تازەی بۆ برین و ئاوساوی بەسوودە.\nبۆ هەر جارێک دەم کردنی (٢-١)گرام بۆ فنجانێک ئاوی کوڵاو سێ جار لە ڕۆژێکدا دەخورێتەوە.\nبابه‌ته په‌یوه‌ندیداره‌كان به : پونگە کێوی


مەڕوماڵاتی گەرمیان بۆ شارەزوور و شارباژێڕ دەگوازرێنەوە - تۆڕی میدیایی خەڵک\nبەهۆی وشکەساڵییەوە مەڕوماڵاتی گەرمیان بۆ شارەزوور و شارباژێڕ دەگوازرێنەوە و لەوێ بەخێودەکرێن یاخود هەرزانفرۆش دەکرێن.\nبەپێی زانیارییەکانی (خەڵک) بەشێک لەو کەسانەی لەسنووری گەرمیان مەڕوماڵات بەخێودەکەن، بەهۆی وشکەساڵییەوە چیتر ناتوانن ئالیکی پێویست بۆ ئاژەڵەکانیان دابینبکەن، بۆیە مەڕوماڵاتەکانیان هەرزانفرۆش دەکەن، یان دەیانبەر بۆ سنووری شارەزوور و شارباژێڕ بەخێویاندەکەن.\nكاسترۆ مەعروف سەرۆكی لیژنەی كستوكاڵ لەئەنجومەنی پارێزگای سلێمانی بە(خەڵك)ی ڕاگەیاند، بەداخەوە ئاگاداری ئەو بابەتەین، کە بەهۆی وشکەساڵییەوە ئەو کەسانەی مەڕوماڵات بەخێودەکەن هێندە دەوڵەمەند نین، کە خۆراکی پێویست بۆ ئاژەڵەکانیان بکڕن، بۆیە بەناچاری پەنادەبەنە بەر هەرزانفرۆشکردنیان.\nئەوەشی خستەڕوو، بەشێکی دیکە لەو کەسانە لەگەرمیانەوە کۆچ بۆ شارەزوور و شارباژێڕ و ئەو ناوچانە دەکەن، کە لەوەڕی بۆ ئاژەڵەکان لێیە، بەڵام لەوێش بەنرخێکی زۆر ئەو لەوەڕانەیان پێدەفرۆشرێت.\nباسی لەئەوەشکرد، بەهۆی ئەوەوە ئەو کەسانە زیانێکی زۆر دەکەن، چونکە بەو شێوازە ناتوانن مەڕوماڵاتەکانیان بەخێوبکەن، بۆیە پێویستە بەپەلە بڕیاری پێویستیان بۆ بدرێت.\nئەوەشی باسکرد، ئەگەر ئاسانکاری بۆ ئەو کەسانە نەکرێت، کێشەی بەرهەمە سپییەکانی وەک ماست و پەنیر و شیر و بەرهەمەکانی دیکە لەبازاڕەکاندا دروستدەبێت.\nئەمە لەکاتێکدایە ئەمساڵ باران بارین دواکەوتووە و مەترسی وشکەساڵی لەهەندێک ناوچەی وەک گەرمیان دەرکەوتووە و ئەگەر باران نەبارێت، ناوچەکانی دیکەی هەرێمی کوردستانیش دەگرێتەوە.


ڕۆمانی گۆڕه‌شار نوێترین بەرهەمی سەید قادر هیدایەتی چاپ و بڵاوکرایەوە - ماڵی کتێبی کوردی\nخانه / پێشنیاری ده‌سته‌ی نووسه‌ران / ڕۆمانی گۆڕه‌شار نوێترین بەرهەمی سەید قادر هیدایەتی چاپ و بڵاوکرایەوە\nڕۆمانی گۆڕه‌شار نوێترین بەرهەمی سەید قادر هیدایەتی چاپ و بڵاوکرایەوە\nماڵی کتێبی کوردی فروردین ۲, ۱۳۹۹\tپێشنیاری ده‌سته‌ی نووسه‌ران, تازه چاپکراوه‌کان, دسته‌بندی نشده, کتێبه پێشنیارکراوه‌کان, گۆڤار و ڕۆژنامه‌کان, ماڵتی میدیا, ناساندن و ڕه‌خنه, نووسه‌ران و وه‌رگێڕان, هه‌واڵه‌کان نظری بدهید\nناسنامەی کتێب: ڕۆمانی«گۆڕه‌شار»، سەید قادر هیدایەتی، چاپەمەنی خانی، ۱۳۹۹.\nڕۆمانی گۆڕه‌شار نوێترین بەرهەمی سەید قادر هیدایەتی چاب و بڵاوکرایەوە.\nپێگه‌ی هه‌واڵنێریی «ماڵی کتێبی کوردی» ڕۆمانی گۆڕەشار، ٢٠٣ لاپەڕەیە. بە شێوەی تاکبێژی دەروونی و مۆنۆلۆگ ڕەوایەت دەکرێ. وەگێر واتە ئەوکەسەی ڕۆمان دەگێڕێتەوە یەکەم کەسی تاکە، نەخۆشێکی دیالییزییە، زمان دەگرێ، لاوە، ئەهڵی خوێندنەوە و فیلمگرتنە، دەنگی بۆ گۆرانی گوتن خۆشە و لە بنەماڵەیەکی مامناوەندی شاریدا ژیان بەسەر دەبا. هەموو کەسایەتییەکانی تری ناو ڕۆمانەکە لە زەینی ئەو کەسایەتییەوە دەردەکەون. واتە گشتی ڕۆمانەکە لە فیلتێری زەینی کەسایەتی سەرەکییەوە تێدەپەڕێ.\nڕۆمان بە ئاخافتنی زەینی کەسایەتی دەست پێ دەکا، موبایلی پێیە و هەندزفری لە گوێ دایە، ئەو گۆرانییانەی گوێبیستیان دەبێ، و زور جاریش پەیامەکانی تلێگرام کوتوپڕ دێنە ناو ڕۆمان. هەروەها قسەی دەوروبەریش کوت و پڕ و بەشێوەی هەڵڕژاو لە ناو ڕۆمانەکەدا ئامادەیە. ئیماژ و تەسویرەکانی منداڵی و ئێستا و ڕابردووی کەسایەتیش بەردەوام و کوتوپڕ دێنە کایەوە. کۆی هەموو ئەو شتە بە ڕواڵەت ناڕێک و نەگونجاوانە پێکەوە بە چەشنێک ڕێک و پێک کراون کە لە نەهایەتدا گشتییەت و مەنتیقێکی تایبەت بەخۆی ساغ دەبێتەوە.\nزەینیاتی کەسایەتی سەرەکی بە فۆنتی ئاسایی تایپ کراوە. گۆرانی و چەتکردنەکان ئیتالیک و خوار کراون. پەیامی تلێگرام کە زۆربەیان پەیامی دایکی کەسایەتییە لە نێو دوو کەوانەی چکۆلە دانراون. قسەی مرۆڤەکانی دەوروبەر بۆڵد کراون. بەو شێوەیە ئەگەر خوێنەر سەرنجی ئەو وردە کارییانە نەدا لەوانەیە لە خوێندنەوەی گۆڕەشار تووشی گرفت بێ!\nگۆڕەشار چوار بەشە و لە چوار ڕۆژدا ڕەوایەت دەکرێ. وەگێڕ لە ماوەی ئەو چوار ڕۆژەدا تەواوی ژیانی خۆی و دەور و بەر و ئێستا و ڕابردووی لە دەریچەی زەینی خۆیەوە بە شێوەی سەیالی زەین دەگێڕێتەوە.\nشێوەی گێڕانەوە و ڕستەبەندی گۆڕەشار ئاسایی و ڕێئال نییە. ڕستەسازی زۆر جار بە شێوەیەکی نوێ و جیاواز دەرئەکەوێ و لە زۆر ڕستەدا هاوکات دەنگ و لەحنی دوو یان سێ کەسایەتی دەبیسرێ و لەو ڕووەوە هەوڵێکی بەرچاو بۆ شێوازێکی نوێی ڕستەسازی دەبینرێ.\nڕۆمانەکە پاڕاگرافبەندی نەکراوە و هەربەشێک بە بێ ناوبڕ، یەکنەفەس ڕەوایەت دەکرێ تا کۆتایی.\nلە بەینی قسەی کەسایەتییەکانی تردا کە لە نەخۆشخانەن و بۆڵد نووسراون، تەداخول و زەینیاتی کەسایەتی سەرەکی دەبینرێ.\nلە لایەکی تریشەوە گۆڕەشار پڕە لە ئیرجاع بە ڕۆمان و فیلم و گۆرانی و گەمە بە شێعری شاعیران.\nڕیتم و گرینگی دان بە زەرباهەنگ لە هەوڵە بەرچاوەکانی نووسەرە. واتە لەو شوێنانە کە زەینی کەسایەتی سەرەکی بە هۆی نەخۆشی یان هەیەجان و زەینیاتی خۆێەوە دەشێوێ، ڕستەکانیش نا ئاسایی دەبن و تەنانەت خاڵبەندیش لەو شوێنانە نابینرێ و وشە و ڕستە هەڵدڕژێنە نێو مەتنەوە. لە هەر شوێنێکدا زەینی کەسایەتی شەفاف دەبێ ڕستەکانیش ئاسایی تر و هێورتر و گێڕانەوە ڕێئال دەبێ.\nزەینیی بوون، ئاڵوگۆڕی کوتوپڕی ڕاوی و گۆشەنیگاکان، پچڕ پچڕ بوون و بڵاو بوونەوەی ڕستە، ڕیتمی تایبەت و ڕستەسازی بە شێوەی نوێ، کەڵک وەرگرتن لە کۆلاژ و تەسویری زەینی، ئیڕجاع بە شێعر و فیلم و ڕۆمانەکان، هەڵڕشتنی وتووێژەکان لە دەقدا، گرینگی دان بە خاڵبەندی و نەبوونی پاڕاگرافبەندی لە تایبەتمەندییەکانی ئەو ڕۆمانە نوێیەی سەید قادر هیدایەتین.\nهیدایەتی لەم ڕۆمانەدا لە زۆربەی ماکەکانی داستان کە خوێنەر خووی پێ گرتووە، ئاشنایی سڕینەوە دەکا.\nزمان ئامرازێکی ئەساسییە لەو ڕۆمانەدا و بە گەمەکردن بە وشەکان و ڕستەکان فۆرمێکی تایبەت دەخوڵقێنێ و بە فۆڕمێکی تایبەت هەوڵ دەدا ناوەرۆکی ڕۆمانەکەی بئافرێنێ.\nگەورەترین کارێکی کە هیدایەتی دەیکا ئەوەیە کە لەو ڕۆمانەدا فۆڕم و ناوەڕۆک لە پەیوەندییەکی دیالکتیکیدان. فۆرم ناوەرۆک بەدی دێنێ و ناوەرۆک فۆرم بەدی دێنێتەوە. ئەوەش بابەتێکی زۆر جێگای سەرنج و خوێندنەوە و شیکارییە.\nبە هۆی ئەوەی گۆڕەشار، لە باری زەمانییەوە، لە هەنووکە و ئێستادا ڕوو دەدا و زۆر نزیکە، هەڵگری زۆرێکە لە نەهامەتی و ناخۆشی و دەرد و ئازارە کۆمەڵایەتی و سیاسیەکانی مرۆڤی سەردەمی کورد.\nسەیدقادر هیدایەتی پێشتر پەنج کتێبی بڵاو کردۆتەوە: دەنگی نوختە، تۆقی عەزازیل، گابۆڕ، بەردێک لە بەردێک، نەسری کوردی و گۆڕانی فۆرم.\nزۆربەی بەرهەمەکانی دوو جار و سێ جار چاپ بوونەوە و کتێبەکانی چ لە ڕۆژهەڵات و چ لە باشوور باش فرۆشراون. تۆقی عەزازیل و بە تایبەت گابۆڕ زۆر خوێندراونەتەوە و زۆریان وتار و بابەت لەسەر نووسراوە.\nچەند دێڕێک لە کتێبەکەوە:\nماریا باسی جیت بۆ بکەم؟ تۆ حەتمەن دەزانی چیمان گرتووە و چیمان نەگرتووە.\nبە زانستەکانیانەوە و بە سەدان کارناسی چی و چی و چی دنیای مجازی و زی و زی فێرمان دەکەن بۆمیز چی لێ بکەین و تییەح جیهان چەن جوان و خۆش و وانێکە. فێرمان دەکەن بۆگەن و گەن لە دەروونی خۆمانمان دێ و دێ دەنگە دەنگەکە لە کاسە سەری خۆمانمان دایە دایە و خەتابار خۆمانین. ڕۆڵە هەموو عادەتیان گرتووە تۆ هەر عادەتت نەگرتووە؟\nدەتوانن لەو کتێبفرۆشیانە داوای ئەو کتێبە بکەن، بە هەزینەی خۆیان بۆتان دێتەوە بەر درگا.\nسنە ـ کتێبفرۆشی نالی\nجوانڕۆ کتێبفرۆشی هەژار\nمەریوان کتێبفرۆشی هرمس\nبۆکان کتێب فرۆشی موکریان\nمهاباد کتێببفروشی گزینگ،\nکامیاران کتێبفرۆشی فەرهەنگ\nدیواندەرە کتێبفروشی زانکۆ\nبانه کتێبفرۆشی ئایندە ۹۸۹۱۸۷۷۷۶۸۴۷+\nئەم بابەتە تایبەتە بە ماڵی کتێبی کوردی و بڵاوکردنەوەی بە ئاماژەدان بە سەرچاوە ڕێگە پێدراوە.\nبەردێک لە بەردێک تۆقی عەزازیل چاپەمەنی خانی دەنگی نوختە سید قادر هدایتی گابۆڕ گۆڕه‌شار نەسری کوردی و گۆڕانی فۆرم\t۱۳۹۹-۰۱-۰۲\nتاگەکانبەردێک لە بەردێک تۆقی عەزازیل چاپەمەنی خانی دەنگی نوختە سید قادر هدایتی گابۆڕ گۆڕه‌شار نەسری کوردی و گۆڕانی فۆرم\nقبل با هەموومان ڕۆمانی کەوتنی ئاسمانەکان بخوێنینەوە\nبعد ڕۆمانی گۆڕه‌شار نوێترین بەرهەمی سەید قادر هیدایەتی چاپ و بڵاوکرایەوە


حەیدەر شەشۆ: باس لە وازهێنان لە یەکێتی و حیزبە نوێیەکەی دەکات\nحەیدەر شەشۆ سەرۆکی پارتی ئێزیدی دیموکراتی کە تازە حیزبەکەی پێکهێناوە لەم وتووێژەدا لەگەڵ بەشی کوردی دەنگی ئەمریکا باس لە پێکهێنانی حیزبە نوێیەکەی و واز هێنان لە یەکێتی نیشتمانی کوردستان دەکات .\nحەیدەر شەشۆ ئەندامی ئەنجومەنی ناوەندی یەکێتی نیشتمانی کوردستان کە سەرەتای ئەم هەفتەیە دەستی لەو حیزبە کێشایەوە،دەڵێت، حیزبێکی نوێ بۆ ئێزیدییەکان پێکدەهێنێت.\nشەشۆ کە مانگی ڕابردوتر بە فەرمانی مەسعود بارزانی سەرۆکی هەرێمی کوردستانی عێراق هێزە چەکدارە ئێزیدیەکەی خرایە سەر وەزارەتی پێشمەرگەی حکومەتی هەرێمی کوردستان وەک هێزێکی فەرمی هەرێمی کوردستان ناسێنرا لەم وتوێژەدا باس لە چارەنوسی هێزە چەکدارەییەکەشی دەکات .\nحەیدەر شەشۆ ئەوەشی وت، لە وەزارەتی ناوخۆی عیراق بە پێی یاسای حیزبەکان مۆڵەتمان وەرگرتوە و بەنیازیشین لە چەند ڕۆژی داهاتوو داوا لەوەزارەتی ناوخۆی حکومەتی هەرێم بکەین،لە ئێستاشدا ئۆفیسمان لەسەر مۆڵەتی ئاسایشی سلێمانی لە سلێمانی کردۆتەوە و بەنیازیشین ئۆفیس لە هەولێر و دهۆک و شەنگال بکەینەوە.\nسەرۆکی حیزبی ئێزیدی دیمۆکراتی باسی ئاماژەی بەوەکرد، ژمارەی ئەندامانی حیزبە نوێیەکەی زۆرن و لە هەموو کەسێکی تێدایە تەنانەت موسڵمان و مەسیحی و خەڵکی بەغداد و ئەوەی بڕوای بە سیستمی دیمۆکراتی هەبێت پشتیوانیان دەکات.\nوتووێژ لەگەڵ حەیدەر شەشۆ


چاوخشاندنێک به رێکه‌وتننامه‌ی کۆماری ئیسلامی وگروپی 5+1 .. لوقمان زه‌هرایی\nدوای 4 رۆژ دانوستاندن له شاری ژنێڤی سویس له نێوان نوینه‌رانی رێژیمی تاران وگروپی 5+1بۆ گه‌یشتن به ئه‌نجامێک له له مه‌ڕ قه‌یرانی دۆسییه‌ی ئه‌تۆمی کۆماری ئیسلامی، به‌ره‌به‌یانی یه‌ک شه‌ممه 13.24.11 ناوه‌رۆکی رێکه‌تننامه‌یه‌ک که هه‌تا ئه‌و ده‌م له خه‌لکی دونیا\nشاردرابۆوه بۆ رای گشتی ئاشکرا کرا. له کۆنفرانسی رۆژنامه‌وانی دا جه‌وادی زه‌ریف وه‌زیری ده‌ره‌وه‌ی کۆماری سێداره وڵاته‌که‌ی به براوه‌ی ئه‌و گه‌مه سیاسیه‌ی دانا. له راستیدا ناوه‌رۆکی رێکه‌وتننامه‌که وئه‌و خاڵانه‌ی که له سه‌ری رێکه‌وتوون که له ماوه‌ی 6 مانگ دا هه‌ردووک لایه‌ن ده‌بێ جێ به جێێ بکه‌ن به روونی ده‌رخه‌ری پاشه‌کشه ومل که‌ج بوونی سه‌رشۆرانه‌ی رێژیمی مه‌لایانه له هه‌مبه‌ر داواکانی ولاتانی رۆژئاوایی به رێبه‌ری ئامریکا.\nبۆ ئه‌وه‌ی راستی مه‌سه‌له‌کان ئاشکرا بن، باشتره ئاورێک له ناوه‌رۆکی رێکه‌وتننامه وئه‌و خاڵانه‌ی که له سه‌ری رێکه‌وتوون بده‌ینه‌وه وئه‌وسا ده‌رده‌که‌وێ که هه‌م سه‌رۆک کۆماری رێژیمی مه‌لایان حه‌سه‌ن روحانی وهه‌میش وه‌زیری ده‌ره‌وه‌ی ده‌وڵه‌ته‌که‌ی جه‌وادی زه‌ریف چۆن که‌وتونه‌ته درۆ و ده‌له‌سه کردن وچه‌واشه کردنی گه‌لانی ئێران له هه‌مبه‌ر ئه‌و شکسته سیاسیه‌ی گه‌وره‌ی که به نه‌سیبیان بووه.\nپرێزیدنت باراک ئۆباما له بابه‌ت ئه‌و رێکه‌وتننامه‌یه له وتووێژیکی ته‌له‌ڤیزیۆنی دا کوتی" رێکه‌وتنی ئه‌تۆمی له گه‌ڵ ئێران، یه‌که‌م هه‌نگاوی گرینگه بۆ ڕه‌واندنه‌وه‌ی نیگه‌رانیه‌کانی دونیا له مه‌ڕ به‌رنامه‌ی ناوه‌کی ئێران''. باراک ئۆباما له درێژه‌ی وته‌کانی دا کوتی '' ئه‌و رێکه‌وتنه هه‌ڵگری کۆمه‌لێک به‌ربه‌ستی به‌رچاون ورێگاکانی رۆیشتنی ئیران به‌ره‌و بۆمبی ئه‌تۆمی ده‌به‌ستن''. سه‌رۆک کۆماری ئامریکا ئه‌و رێکه‌وتنه‌ی به هه‌نگاوی یه‌که‌م زانی وکوتی که ئه‌و هه‌نگاوه ده‌سکه‌وتی زۆری هه‌یه. بۆ یه‌که‌م جار له ماوه‌ی 10 سالی رابردووه توانیمان پێش به به‌ره‌وپێش چوونی به‌رنامه‌ی ناوه‌کی ئێران بگرین وبه‌شێکی گرینگ له‌و به‌رنامه بۆ دواوه بگێرینه‌وه.\nئه‌و خالانه‌ی که دوو لایه‌ن له سه‌ری رێکه‌وتوون وبه‌لێنیان داوه که له ماوه‌ی 6 مانگی داهاتوو دا جێ به جێی بکه‌ن به‌شێوه‌ی خواره‌وه‌یه:\nـ کۆماری ئیسلامی به‌رعوده‌یه که : هه‌رجۆره پیتاندنی یۆرانیۆم له سه‌ره‌وه‌ی 5% ڕابگرێ وکۆکردنه‌وه‌ی هه‌موو ئه‌و دام و ده‌زگایانه‌ی که یورانیۆم ده‌پیتێنن له سه‌روی ئه‌و ده‌رسه‌ده.\nـ ئێران به‌رعۆده‌یه که پاشه‌که‌وتی یۆرانیۆمی 20 ده‌رسه‌دی خۆی پووچه‌ل بکاته‌وه: ئێران ده‌بێ له فازی یه‌که‌م دا پاشه‌که‌وتی یۆرانیۆمی 20 ده‌رسه‌دی خۆی تا ئاستی 5% پووچه‌ل بکاته‌وه ویا وای لێبکا که به که‌ڵکی پیتاندنی زیاتر نه‌یه.\nـ ئێران به‌رعۆدیه که پێشگیری بکا له به‌ره‌وپێش چوونی چۆنیه‌تی پیتاندن: ئێران بۆی نیه هیچ جۆر سانتریفوژێکی نوێ له هیچ نه‌وعێکی دابمه‌زرێنێ.\nئێران ناتوانێ هیچ جۆر سانتریفوژی نوێ له هیچ نه‌وعێک دابمه‌زرێنێ. ئێران ناتوانی هیچ نه‌وعیک له سانتریفوژه‌کانی نه‌سلی نوێ بۆ پیتاندنی یۆرانیۆم دابمه‌زرێنی یان به‌کاری بێنێ\nـ ئێران ده‌بێ نزیک به نیوه‌ی سانتریفوژه‌کانی دامه‌زرێندراو له نه‌ته‌نز وسێ له سه‌ر چواری سانتریفوژه‌کانی دامه‌زراو له فۆردۆ بێ که‌ڵک بکا، تا به‌و شێوه ئه‌و سانتریفوژانه نه‌توانن له پیتاندنی یۆرانیۆم به‌کار بهێنرێن. به‌رهه‌م هێنانی سانتریفوژ ده‌بێ په‌یوه‌ست بێ به جێگرتنه‌وه‌ی ئه‌و ده‌زگایانه‌ی له کار که‌وتون، بۆ ئه‌وه‌ی ئێران نه‌توانێ له ماوه‌ی 6 مانگی داهاتوو دا بۆ دروست کردن وپاشه‌که‌وت کردنی دام وده‌زگای سانتریفوژ هه‌وڵ بدا. ئێران نابێ ناوه‌ند ودام وده‌زگای نوێ بۆ پیتاندنی یۆرانیۆم وه‌رێبخا ودایبمه‌زرێنێ.\nبه‌رعۆده بوونی ئێران له مه‌ڕ پێشگرتن له پێشوه‌چوون له بواری زیاد کردنی پاشه‌که‌وتی یۆرانیۆمی3,5 %\nـ ئێران به‌لێن ده‌دا که پاشه‌که‌وتی یۆرانیۆمی 3,5% خۆی نه‌باته سه‌ر. به‌و شێوه له کۆتایی ئه‌و 6 مانگه دا پاشه‌که‌وتی 3,5% به نیسبه‌ت پێشوو زیاد ناکا وهه‌ر جۆره یۆرانیۆمی پیتاند دراوی تازه به رێژه‌ی 3,5% ده‌بێ بکرێ به ئۆکسید.\nبه‌رعۆده بوونی ئێران بۆ راوه‌ستاندنی چالاکیه‌کان له ئه‌راک له به‌شی پلۆتۆنیۆم دا\nـ ئێران به‌رعۆده‌یه که:\nراکتۆری ئه‌راک له کارکردن بوه‌ستێنێ.\nهیچ سووته‌مه‌نێک نه‌گه‌ینێته ئه‌و راکتۆره.\nبه‌رهه‌م هێنانی سووته‌مه‌نی بۆ راکتۆری ئه‌راک رابگرێ.\nهیچ جۆره تا‌قیکردنه‌وه‌یه‌کی زیاده‌ی سووته‌مه‌نی بۆ راکتۆری ئه‌راک ئه‌نجام نه‌دا.هیچ جۆره پارچه‌ی زیاده‌ی دام وده‌زگا له ئه‌راک دانه‌مه‌زرێنێ. هیچ جۆره سووته‌مه‌نی وئاوی قورس بۆ ده‌وروبه‌ری راکتۆره نه‌گوازێته‌وه. هیچ جۆره دام وده‌زگایه‌ک که توانای به‌رهه‌م هێنانی سه‌ر له نوێی هه‌بێ دانه‌مه‌زرێندرێ. به بێ دووباره به‌رهه‌م هێنان، ئێران ناتوانێ پلۆتۆنیۆم له سووته‌مه‌نی به‌کارهێنراو جیابکاته‌وه.\nشه‌فافه‌ییه‌تی ته‌واو وسه‌ردانی کوت وپڕی له پرۆگرامی ناوه‌کی ئێران به‌رعۆده ده‌بێ :\nرێگا به پشکێنه‌رانی ئاژانسی نێونه‌ته‌وه‌یی وه‌زی ناوه‌کی بدا تاکوو ڕۆژانه بتوانن ناوه‌نده ناوه‌کیه‌کانی نه‌ته‌نز و فردۆ بپشکنن. ئه‌و ده‌ست پێراگه‌یشتنه‌ی ڕۆژانه رێگا به پشکنێر‌ان ده‌دا بۆ ئه‌وه‌ی هه‌موو وێنه‌کانی خزن کراو به هۆی کامێره‌کانه‌وه سه‌یربکه‌ن بۆ ئه‌وه‌ی کاری چاوه‌دێری کامڵ وهه‌مه لایه‌نه بێ. رێگا پێدانێکی له‌وچه‌شنه ئیمکانی شه‌فافییه‌تی زیاتر له کاری پیتاندنی یۆرانیۆم له‌و ناوه‌ندانه دا ده‌دا وئیمکانی سه‌رپێچی ئێران بۆ به جێ نه‌گه‌یاندنی به‌لێنیه‌کانی که‌م ده‌کاته‌وه.\nـ ئێران ئیمکانی ده‌ست پێراگه‌یشتنی ئاژانس به دام و ده‌زگای مونتاژی سانتریفیوژ پێک بهێنێ.\nئێران ئیمکانی ده‌ست پێراگه‌یشتنی ئاژانس به شوێنی به‌رهه‌م هێنانی پارچه‌کانی ده‌ورانی ودام وده‌زگای خزن کراوی سانتریفیوژ پێک بهێنێ.\nـ ئێران ئیمکانی ده‌ست پێراگه‌یشتنی ئاژانس به کانزاکان وده‌رهێنانی یۆرانیۆم مسۆگه‌ربکا.\nـ ئێران زانیاری له بابه‌ت چۆنیه‌تی دروست بوونی راکتۆری ئه‌راک بدا به ده‌سته‌وه. ئه‌و کاره ده‌بێته هۆی ئه‌وه‌ی که روانگه‌ی ڕه‌خنه‌گرانه که پێشتر له بابه‌ت ئه‌راک هه‌بوو بخرێته روو.\nـ ئێران ئیمکانی پشکنینی به‌رده‌وامی راکتۆری ئه‌راک پێک بهێنێ.\nـ ئێران زانیاری وبه‌ڵگه‌نامه گرینگه‌کانی په‌یوه‌ندیدار به پرۆتۆکلی په‌یوه‌ست بوونی رێکه‌وتنامه‌ی ئاژانس وکۆدی چاککراوی 1،3 ده‌بێ بخاته ڕوو.\nمکانیزمی چاوه‌دێری بۆ به‌ره‌وپێش بردنی به دروستی ئه‌و تاقیکارییه\nئاژانسی نێونه‌ته‌وه‌یی وزه‌ی ناوه‌کی بۆ ئه‌و مه‌به‌سته به‌شداری پێ ده‌درێ بۆ ئه‌وه‌یکه به‌رده‌وام چاوه‌دێری به‌ره‌وپێش چوونی ئه‌و پرۆسه‌یه بکا وهاوکات ولاتانی ئه‌ندامی گروپی5+1 و ئێران به‌رعۆده ده‌بن که کۆمیسیۆنێکی هاوبه‌ش بۆ کار له گه‌ڵ ئاژانس پێک بهێنن بۆ جێ به جێ کردن وچاوه‌دێری ئه‌و مه‌سه‌لانه‌ی که ڕه‌نگ بێ بێته پێش. ئه‌و کۆمیسیۆنه هاوبه‌شه له گه‌ڵ ئاژانس کارده‌کا بۆ ئه‌وه‌ی تفاهوم نامه‌یه‌ک له بابه‌ت نیگه‌رانیه‌کانی پێشوو و ئێستا که په‌یوه‌ستن به به‌رنامه‌ی ناوه‌کی ئێران به تایبه‌ت له بابه‌ت بواری نیزامی ئه‌و به‌رنامه‌یه ئاماده بکا و هه‌روه‌ها چالاکیه‌کانی ئێران له پارچین لێکۆلینه‌وه‌ی له سه‌ر بکرێ.\nئیمتیازاتی که‌م، کاتی وئیمکانی قابیلی لێ ئه‌ستانده‌وه بۆ ئێران\nله به‌رابه‌ر جێ به جێ کردنی ئه‌و خاڵانه‌ی سه‌ره‌وه له لایه‌ن ئێران، گروپی 5+1 ئیمتیازاتی که‌م، کاتی و غه‌یری قابیلی گه‌رانه‌وه ده‌درێ به ئێران وهاوکات به‌شی زۆری گه‌مارۆکان، بۆ وێنه گه‌مارۆکانی سه‌ر نه‌فت، سات وسه‌ودای ماڵی، گه‌مارۆ بانکیه‌کان وه‌کوو پێشوو ده‌مێننه‌وه و ئاڵ وگۆریان به سه‌ر دانایه. ئه‌گه‌ر ئێران ئه‌و خالانه‌ی له سه‌ری رێکه‌وتن کراوه جێ به جێ نه‌کا، ئه‌و ئیمتیازاته‌ی لێ وه‌رده‌گیرێته‌وه.\nگروپی 5+1 به‌رعۆده ده‌بێ تاکوو:\nـ ئه‌گه‌ر ئێران له  ژیر رووناکایی ئه‌و رێکه‌وتنه و له چوارچێوه‌ی نیزامی سیاسی خۆیدا به‌لێنیه‌کانی جێ به جێ بکا، بۆ ماوه‌ی 6 مانگان گه‌مارۆی نوێ په‌یوه‌ست به به‌رنامه ناوه‌کییه‌ی ناخرێته سه‌ر.\nـ هیندێک له گه‌مارۆ داسه‌پێندراوه‌کانی سه‌ر زێر و ئاسنی به نرخ، به‌شی سه‌نعه‌تی ماشێنی ئێران، هه‌روه‌ها هه‌نارده‌ی پیترۆشیمی ئێران هه‌لده‌سه‌پێدرێن. به‌و جۆره له راستیدا نزیکی 1 ونیو میلیارد دۆلار داهات نه‌سیبی ئێران ده‌بێ.\nـ ئیجازه‌ی پشکنین و ته‌عمیراتی په‌یوه‌ست به بواری ئه‌منی له ناو خۆی ئێران بۆ هێلی هه‌وایی تایبه‌تی ئه‌و وڵاته دابین بکرێ. ـ کرینی نه‌فتی ئێران له‌و ئاسته‌ی ئێستا دا ده‌مێنێته‌وه که له راستیدا % 60 که‌متره له دوو ساڵ له‌مه‌وبه‌ر. 4,2 میلیارد دۆلاری وه‌ده‌ست هاتوو له فرۆشتنی ئه‌و نه‌وته به شێوه‌ی قیستی ڕه‌وانه‌ی ئێران ده‌کرێ به‌و شه‌رته‌ی ئێران به‌لێنیه‌کانی جێ به جێ بکا. ـ 400 میلیۆن دۆلار له سه‌رمایه‌کانی ده‌وله‌تی ئێران راسته‌وخۆ بۆ ناوه‌نده ناسراوه‌کانی فێرکاری له وڵاتانی دیکه ده‌نێردرێ بۆ ئه‌وه‌ی پاره‌ی خوێندنی قوتابیانی زانکۆی ئێرانی دابین بکرێ.\nته‌عامولی مرۆڤ دۆستانه\nته‌عامولی مرۆڤ دۆستانه‌ی که یاسای ئامریکا رێگای پێ داوه جیاوازه له گه‌مارۆکانی که کۆنگره‌ی ئامریکا په‌سه‌ندی کردوون. دیاره ئه‌وه به‌و مانایه نیه که له‌و کاناله‌وه ئیمکانی ده‌ست پێ راگه‌یشتن به سه‌رچاوه‌ی نوێ بۆ دابین کردنی پاره هه‌یه. هه‌ڵس وکه‌وتی مرۆڤ دۆستانه رێگا خۆشکه‌ره بۆ کرینی مه‌وادی خوارده‌مه‌نی، کشت وکاڵی وده‌رمانی وپزیشکی.\nئێمه هه‌روه‌ها کارئاسانی ده‌که‌ین بۆ ناردنی پاره بۆ دابین کردنی خزمه‌تگوزاری له بواری ده‌رمانیه‌وه. ئێمه ئه‌و کاناله‌مان بۆ به‌رژه‌وه‌ندی خه‌ڵکی ئێران له به‌رچاو گرتووه.\nله به‌رچاو گرتنی لابردنی که‌می گه‌مارۆکان\nبه‌شی هه‌ره زۆری 100 میلیارد دۆلاری ئێران له بانکه‌کانی خاریجی دا به هۆی گه‌مارۆکان له ده‌ستره‌سی ئێران دوورن و ناتوانێ ده‌ستیان پێیان ڕابگا. له 6 مانگی داهاتوو دا رێژه‌ی فرۆشتنی نه‌فتی خاوی ئێران نابێ بچێته سه‌ر. گه‌مارۆ نه‌فتیه‌کان به ته‌نیا 30 میلیارد دۆلار زیان به ئابوری ئێران ده‌گه‌ینن، یانی هه‌ر مانگه‌ی 5 میلیارد دۆلار. یانی هه‌ر ئه‌و رێژه پاره ده‌ست ئێران ده‌که‌وێ که له 6 مانگی سالی 2011 به ده‌ستی هێنابوو، یانی پێش داسه‌پاندنی گه‌مارۆکان. هه‌رچه‌ند ئێران ده‌توانێ له رێگای فرۆشتنی نه‌فته‌که‌ی ده‌ستی به 4،2 میلیارد دۆلار بگا، به‌لام نزیک به 15 دۆلار له فرۆشتنی ئه‌و نه‌فته له ماوه‌ی ئه‌و 6 مانگه دا ده‌رێژیته نێو حیسابه داخراوه‌کانی ئێران له بانکه خاریجیه‌کاندا. به کورتی له ژێر رووناکایی ئه‌و رێکه‌وتننامه دا ده‌مانهه‌وێ که پاره ده‌ست به سه‌ر داگیراوه‌کانی ئێران له حیسابه‌کانی ولاتانی ده‌ره‌وه دا زیاتر ببێ وکه‌متر نه‌بێ.\nبه‌رده‌وام بوونی زه‌ختی ئابوری بۆ سه‌ر ئێران و پاراستنی چوارچێوه‌ی گه‌مارۆکان له فازی یه‌که‌می ئه‌و رێکه‌وتننه دا، ئێمه به‌رده‌وام ده‌بین له درێژه پێدانی ئه‌و گه‌مارۆیانه. هاوکات دژکرده‌وه‌مان ده‌بێ له دژی ئه‌و که‌سانه‌ی که هه‌وڵ ده‌ده‌ن به رێگای جۆراوجۆره‌وه گه‌مارۆکان ده‌ور لێبده‌ن. مانه‌وه‌ی گه‌مارۆ بۆ پێش گرتن له فرۆشتنی نه‌فتی هه‌روا زه‌خت ده‌خاته سه‌ر ئێران. ئێمه به هاوکاری شه‌ریکه نێونه‌ته‌وه‌ییه‌کانمان فرۆشتنی نه‌فتی ئێرانمان له 2 ونیو میلیۆن به‌رمیل نه‌فت له ڕۆژدا له سه‌ره‌تای 2012 دا هێنایه سه‌ر ئاستی 1 میلیۆن به‌رمیل نه‌فت و توانایی فرۆشتنی 1 ونیو میلیۆن به‌رمیل نه‌فتمان له ئێران ئه‌ستاند. ئه‌وه‌ش به مانای ئه‌وه‌یه که ئێران 80 میلیارد دۆلاری له ده‌ستپێکی ساڵی 2012 وه له ده‌ست داوه و ئێران هیچکات ناتوانێ قه‌ره‌بووی ئه‌و زه‌ره و زیانه بکاته‌وه. له فازی یه‌که‌می ئه‌و ریکه‌وتننامه دا، ئه‌و گه‌مارۆیه‌ی که یه‌کێتی ئورپا خستویه‌تیه سه‌ر فرۆشتنی نه‌فتی خاوی ئێران له جێگای خۆی ده‌مێنێته‌وه وئیمکانی فرۆشتنی نه‌فت له لایه‌ن ئێرانه‌وه هه‌ر نزیک به 1 میلیۆن به‌رمیل له ڕۆژدا ده‌بێ وئه‌وه‌ش به‌و مانایه‌یه که ئێڕان له مانگ دا 4 میلیارد دۆلار زه‌ره‌ر ده‌کا.\nـ گه‌مارۆی هه‌نارده‌ی کالاکانی نه‌فتی بۆ ئێران که میلیاردها دۆلار زه‌ره‌ر له ئێران ده‌دا درێژه‌ی ده‌بێ ولاناچێ.\nـ به‌شی هه‌ره زۆری دارایی ئێران که 100 میلیارد دۆلاره وله ولاتانی ده‌ره‌وه‌یه هه‌روا ده‌ست به سه‌ر داگیراو ده‌مێنێته‌وه و ئیران ئیمکانی ده‌ست پێ راگه‌یشتنی نیه.\nگه‌مارۆکانی دیکه‌ی ئێمه ده‌ستیان لێ نادرێ و وه‌کوو خۆیان ده‌مێننه‌وه. بۆ نموونه:\nـ گه‌مارۆی سه‌ر بانکی ناوه‌ندی ئێران و24 بانک وناوه‌ندی مالی دیکه‌ی ئه‌و وڵاته له جێ خۆی ده‌مێنێته‌وه وهه‌ڵناگیرێ. به‌رده‌وام بوونی گه‌مارۆکانی مانگی ژانویه که به پێێ یاسای ئامریکا به سه‌ر ئه‌و بانک وکه‌سانه وناوه‌ندانه داسپاوه که په‌یوه‌ندیان به سات وسه‌ودا وبه گه‌مارۆکانی ئێرانه‌وه هه‌یه.\nـ گه‌مارۆی سه‌ر خه‌ڵکانی تر که هاوکاری مالی پێشکێش به ئێران ده‌که‌ن. بۆ نموونه: شیرکه‌ته جیاجیاکانی بیمه وه‌کوو خۆی ده‌مێنێته‌وه.\nـ ته‌واوی ئه‌و گه‌مارۆیانه‌ی که به سه‌ر 600 که‌س وناوه‌ندی جیاجیاوه داسه‌پاوه به هۆی پشتگریان له به‌رنامه‌ی هه‌سته‌یی و موشه‌کی بالستیکی ئێران وه‌کوو خۆیان ده‌مێنه‌وه.\nـ گه‌مارۆی سه‌ر به‌شه جیاجیاکانی ئابوری ئێران و یه‌ک له‌وان هێلی که‌شتی لێخورین وکه‌شتی سازی وه‌کوو خۆی ده‌مێنێته‌وه و لاناچێ.\nـ گه‌مارۆی سه‌ر سه‌رمایه‌گوزاری درێژخایه‌ن له په‌یوه‌ندی به دابین کردنی خه‌ده‌ماتی فه‌ننی بۆ به‌شی وزه‌ی ئێران وه‌کوو خۆی ده‌مێنێه‌وه ولاناچێ.\nـ گه‌مارۆی سه‌ر به‌رنامه‌ی سه‌ربازی ئێران له جێگای خۆی ده‌مێنێته‌وه ولاناچێ.\nـ به‌ربه‌سته به‌ربڵاوه‌کانی ئامریکا له په‌یوه‌ندی به ته‌جاره‌ت کردن له گه‌ڵ ئێران له جێگای خۆی ده‌مێنێته‌وه وئیمکانی ده‌ست پێ راگه‌یشتنی ئێران بۆ سات وسه‌ودا له گه‌ڵ به‌رینترین ئابورییه‌کانی دونیا ده‌گیرێ.\nـ ته‌واوی گه‌مارۆکانی شورای ئه‌منیه‌تی رێکخراوی نه‌ته‌وه یه‌کگرتۆکان وه‌کوو خۆیان ده‌مێنێنه‌وه ولاناچن.\nـ ته‌واوی گه‌مارۆکانی په‌یوه‌ندیدار به یارمه‌تی وپشتگری مالی ده‌وله‌تی ئێران له تێرۆریزم، نه‌خشی تێکده‌رانه‌ی ئێران له په‌یوه‌ندی به کێشه‌ی سوریه و کارنامه‌ی ڕه‌شی ئێران به نیسبه‌ت مافی مرۆڤه‌وه ونیگه‌رانیه‌کانی دیکه‌ش وه‌کوو خۆیان ده‌مێنێنه‌وه ولاناچن.\nرێگا چاره‌ی کامڵ\nله فازی یه‌که‌م دا که 6 مانگ ده‌خایه‌نێ، گروپی 5+1 له وتوێژ ودانوستاندن به‌رده‌وام ده‌بێ. بۆ گه‌یشتن به رێکه‌وتنێکی کۆتایی وکامڵ، ئێران ده‌بێ کۆمه‌لگای نێونه‌ته‌وه‌یی دڵنیا بکاته‌وه که به‌رنامه‌کانی هه‌سته‌یی ولاته‌که‌ی ئاشتی خوازانن. له ژێر رووناکایی ئه‌و رێگا چاره‌یه، هیچ جۆره رێکه‌وتنێکی له‌و بواره‌وه ئه‌نجام نادرێ، مه‌گه‌م ئه‌وه‌ی له هه‌موو بوارێکه‌وه به ئه‌نجام بگه‌ین. له 6 مانگی داهاتوو دا بۆمان ده‌رده‌که‌وێ که ئایا رێگا چاره‌یه‌ک هه‌یه که ئاشتی خوازانه بوونی به‌رنامه‌ی ناوه‌کی ئێرانمان بۆ ئاشکرا بکا. ئه‌گه‌ر ئێران وڵامی نیگه‌رانیه‌کانی ئێمه نه‌داته‌وه، ئێمه ئاماده‌ی زیاتر کردنی گه‌مارۆکان وزه‌خت و فشاری زیاترین.\nبه کورتی، ئه‌و هه‌نگاوه به نۆره‌ی خۆی گرینگێکی یه‌کجار زۆری هه‌یه. به بێ ئه‌و رێکه‌تننه کاتیه، ئێران ده‌یتوانی هه‌زاران سانتریفوژی دیکه بخاته کاره‌وه. ده‌یتوانی سانتریفوژه‌کانی نه‌سلی داهاتوو که شێوه‌کارییان له بواری کاته‌وه خێراتره دابمه‌زرێنێ و وه‌کاریان بخا. ده‌یتوانی سوته‌مه‌نی بگه‌ینێته راکتۆری ئاوی قورسی ئه‌راک و وه‌کاری بخا. ده‌یتوانی توانایی ئۆرانیۆمی پاشه‌که‌وت کراوی به رێژه‌ی 20 ده‌رسه‌د بۆ دروست کردنی بۆمبی ئه‌تۆم به‌رێته سه‌ر. ئێران له ژێر رووناکایی ئه‌و رێکه‌وتننه‌ی ئێستا کراوه، توانای ئه‌نجام دانی هیچکام له‌وانه‌ی نیه. سه‌ره‌رای ئه‌وانه‌ش وبه بێ ئه‌و رێکه‌وتننه کاتیه، ئیمکانی هه‌بوو که گه‌مارۆ نێو نه‌ته‌وه‌یه‌کان ورده ورده کارایی خۆیان له ده‌ست بده‌ن ورێگا خۆش بکرێ بۆ لاچوونیان. ئێران ده‌یتوانی به دونیا نیشان بدا که سیاسه‌ت وهه‌ڵوێستی بۆ چاره‌سه‌ری دیپلۆماتیکی ئه‌و کێشه‌یه جیدی بووه وئێمه جیدی نه‌بووین. ئێمه نه‌مان ده‌توانی قه‌ناعه‌ت به هه‌موو شه‌ریکه‌کانمان بینین بۆ یه‌کگرتوو بوون له هه‌مبه‌ر کاریگه‌ری دانانی به‌رچاوی گه‌مارۆکان. به‌و هه‌نگاوه‌ی ئێستا، ئێمه به‌رنامه‌ی ئێران ڕاده‌گرین وپاشه‌کشه‌ی پێ ده‌که‌ین وبه‌و کاره‌مان هه‌ڵبژاردنێکی شه‌فاف ده‌خه‌ینه به‌رده‌م ئێران. به جێگه‌یاندنی به‌لێنیه‌کانی ودانوستاندنی سادقانه بۆ گه‌یشتن به رێکه‌وتنێکی کۆتایی. له غه‌یری ئه‌وه‌دا، وڵامی کۆمه‌ڵگای نێونه‌ته‌وه‌یی زیاتر په‌راوێز خستنی ئێران وزه‌خت وفشاری زیاتر ده‌بێ.\nخه‌ڵکی ئامریکا رێگا چاره‌ی ئاشتی خوازانه وسه‌قامگیریان لاباشتره که پێشگیری بکا له ده‌ست پێراگه‌یشتنی ئێران به چه‌کی ئه‌تۆمی وئه‌وه‌ش ده‌بێته هۆی ئه‌وه‌ی که نیزامی جیهانی پێشگیری له بڵاوبونه‌وه‌ی چه‌کی ناوه‌کی به هێزتر بکا. رێکه‌وتنی ئه‌و دوایه‌ی ئێمه هێزوتوانای گه‌یشتن به‌و ئامانجه‌ی تێدایه. ویلایه‌ته یه‌کگرتۆکانی ئامریکا له رێگای دیپلۆماسی به هێزوکاریگه‌ر و رێک وپێک بۆ ئاشتی زیاتر وئه‌منیه‌ت وهاوکاری مابه‌ینی وڵاتان به نۆره‌ی خۆی هه‌وڵ ده‌دا.\nئه‌وه‌ی له سه‌ره‌وه خرایه ڕوو وه‌رگێردراوه‌ی ئه‌و رێکه‌وتننامه‌یه که کۆشی سپی بلاوی کردۆته‌وه وسه‌رانی کۆماری سێداره حاشای لێده‌که‌ن وبه ئاره‌زوی خۆیان ته‌فسیری ئه‌و رێکه‌وتننامه ده‌که‌ن وده‌لێن ئامریکا راستگۆ نیه وناوه‌رۆکی رێکه‌وتننامه‌که له به‌رژه‌وه‌ندی خۆی مانا ده‌کاته‌وه.\nکۆماری سێداره له رۆژی یه‌که‌می ئه‌و دانوستاندنانه‌ی ژنێڤ که به دوو جار به‌رێوه چوون وتا ڕۆژی کۆتایی ومل که‌ج بوون وته‌سلیم بوونی، ناوه‌رۆکی بابه‌تی کۆبونه‌وه‌کان وداخوازه‌کانی خۆی ولایه‌نی به‌رامبه‌ری ده‌شارده‌وه وبه بیانوی ئه‌وه‌ی که مه‌بادا توندئاژۆکانی ناوخۆی وڵات ولایه‌نی ئیسرائیلی وعه‌ره‌بی گرفتێک له دانوستاندنه‌کان وئه‌نجامه‌کانی دروست بکه‌ن، هیچ جۆره زانیارێکی به خه‌لکی ئێران و ڕاگه‌یه‌نه گشتیه‌کان نه‌ده‌دا وهه‌موو راستیه‌کانی په‌رده پۆش کردبوو.\nله دوای بڵاو بوونه‌وه‌ی ئه‌نجامه‌کانی دواین کۆبونه‌وه‌ی ژنێڤ که 4 رۆژی خایاند و ده‌رکه‌وتنی راستیه‌کان، سه‌رانی کۆماری سێداره به سه‌رۆک کۆمار و وه‌زیری ده‌ره‌وه‌ی ده‌وله‌ته‌که‌شیه‌وه که‌وتنه درۆ وده‌له‌سه وچه‌واشه کردنی گه‌لانی ئێران که گۆیا سه‌رکه‌وتنی به‌رچاویان به ده‌ست هێناوه و ئه‌وه رۆژئاوا به سه‌رۆکایه‌تی ئامریکایه که مل که‌جی داخوازی پیتاندنی یۆرانیۆمی به رێژه‌ی زۆر بووه وله رێکه‌وتننامه‌که‌ش دا هاتووه و نوسراوه .\nئه‌وه‌ی له ناوه‌رۆکی ئه‌و رێکه‌وتننامه‌یه به روونی ده‌رده‌که‌وێ ئه‌وه‌یه که کۆماری سێداره له ژێر زه‌خت وگوشاری گه‌مارۆکان که مانه‌وه‌ی خۆشی خستۆته مه‌ترسیه‌وه به ناچاری مل که‌چی داوا وداخوازه‌کانی رۆژئاوا بووه و ئامانجی سه‌ره‌کیشی ڕزگار کردنی خۆی له رووخان ونه‌مان بووه وده‌نا هیچ له بیری ژیان وگوزه‌رانی به میلیۆنان له خه‌لکی بێ به‌ش و بێ مافی ئێران نه‌بووه ونیه. رێژیمێک که بۆ ده‌ست راگه‌یشتن به بۆمبی ئه‌تۆم خۆی خولقینه‌ری ئه‌و قه‌یرانه‌یه و به هۆی بێ بایه‌خ دان به خه‌لک وده‌نگ ومافه‌کانیان خه‌ڵکی ئێرانی خستۆته ژێر سه‌خترین گه‌مارۆکانه‌وه، ده‌یهه‌وێ به‌و ته‌سلیم بوونه خۆی وه‌کوو فریشته‌ی نه‌جات نیشان بدا ومنه‌ت به سه‌ر خه‌لکه‌وه بکا که به‌لێ به خاتری خه‌لکه که ئه‌و سازانه‌ی کردووه وزه‌ره‌ریشی نه‌کردووه.\nئه‌و رێکه‌وتنه کاتیه وده‌رفه‌تی 6 مانگی پێدراوه بۆ ئه‌وه‌ی بزانن کۆماری ئیسلامی چه‌نده له سیاسه‌ته‌کانی دا سه‌داقه‌تی هه‌یه و چه‌نده ئاماده‌یه ئاشتی خوازانه بوونی به‌رنامه ناوه‌کییه‌که‌ی بۆ کۆمه‌ڵگای نێو نه‌ته‌وه‌یی بسه‌لمێنێ. رووبه‌روو بوونه‌وه و دانیشتنی وه‌زیری ده‌ره‌وه‌ی ئامریکا له گه‌ڵ وه‌زیری ده‌ره‌وه‌ی '' شه‌یتانی گه‌وره'' ئه‌و به‌ربه‌سته‌ی له به‌ر ده‌م رێژیمی تاران لابرد که چیدیکه دانوستاندن و وتووێژ ودیدار له گه‌ڵ نوینه‌رانی ئامریکا نه‌کاته تابۆ بۆ سه‌ر خۆیی و بۆ سازان ومانه‌وه‌ی خۆی له داهاتووش دا رێگای بۆ کراوه‌ته‌وه که سات وسه‌ودا به سه‌ر خه‌لکی ئێرانه‌وه بکا.\nله‌و دانوستاندنانه دا ئه‌وه‌ی باسی لێوه نه‌کراوه وله ناوه‌رۆکی رێکه‌وتننامه‌که‌ش دا هیچ ئاماژه‌ی پێ نه‌کراوه باس کردن له پێشێلکارییه‌کانی ماف وئازادییه‌کانی گه‌لانی ئێران له لایه‌نی رێژیمی په‌ت وسێداره‌وه‌یه. ئه‌وه‌ش به‌و مانایه دێ که له داهاتووش دا ودوای ئه‌و 6 مانگه‌ش که کۆبونه‌وه‌کان به‌رده‌وام ده‌بن، دانوستاندنه‌کان ده‌توانن هه‌ر له چوارچێوه‌ی چاره‌سه‌ری کێشه‌ی ئه‌تۆمی رێژیم بێ وهیچ باسێک له مافه‌کانی مرۆڤ ورێز لێگرتنیان له لایه‌ن رێژیمه‌وه نه‌یه‌ته به‌رباس. ئه‌وه‌ی بۆ رۆژئاوا وبه تایبه‌ت بۆ ئامریکا له‌و نێوه دا گرینگه به‌رگریکردن له ده‌ست پێ راگه‌یشتنی رێژیمی مه‌لایان به چه‌کی ناوه‌کیه که به‌رژه‌وه‌ندییه‌کانی ئامریکا وئیسرائیل وئوروپا له ڕۆژهه‌لاتی ناوه‌راست ده‌خاته مه‌ترسیه‌وه.\nخاڵی گرینگ وجێگای تێرامان دیار نه‌بوونی هه‌ڵوێست وحزوری چالاکانه‌ی ئۆپۆزیسیۆنی راسته‌قینه‌ی رێژیمی مه‌لایان له ماوه‌ی ئه‌و دانوستاندنانه دابوو، به‌تایبه‌ت حیزه‌کانی رۆژهه‌لات که سیاسه‌تی چاوه‌روانیان هه‌ڵبژاردبوو، بۆ ئه‌وه‌ی بزانن ئاکامی دانوستاندنه‌کان چی لێ شین ده‌بێ ودیتمان که نوینه‌رانی کۆماری سێداره به چرا سه‌وزی عه‌لی خامنه‌یی چلۆن بۆ ڕزگار کردنی خۆیان له هه‌ره‌س هێنان پاشه‌کشه‌ی سه‌ر شۆرانه‌یان کرد ومل که‌جی داواکانی ئوروپا وئامریکا بوون. دانوستاندن و رێکه‌وتنی زیاتری کۆماری سێداره له گه‌ڵ ئامریکا به مانای کرانه‌وه‌ی فه‌زای ترس و تۆقێنه‌ری ناو خۆی ئێران نیه و ئێعدام وله سێداره دانی ئازادیخوازانی کورد وبه‌لوچ وعه‌ره‌ب وزیندانی کردنی رۆژنامه‌وانانی کورد وبڕانه‌وه‌ی زیندانی دوورودرێژ وته‌بیعد کردنیان ده‌رخه‌ری ئه‌و راستیه‌ن که رێژیمی مه‌لایان ئاماده نیه پاشه‌کشه له سیاسه‌ته‌کانی بکا و رێگا به خه‌لک بدا که نه‌فه‌سێکی ئازادانه بکێشن.\nرێژیمی مه‌لایان له ئه‌گه‌ری جێ به جێ کردنی ئه‌و خاڵانه‌ی نێو رێکه‌وتننامه‌که گه‌رانتی هێرش وپه‌لامار نه‌دانی ده‌ره‌کی بۆ سه‌ر ناوه‌نده سه‌ربازیی وئه‌تۆمییه‌کانی له رۆژئاوا وئامریکا ئه‌ستاندووه و ئازاد کرانی 100 میلیارد دۆلاری پاره‌ی ئێران و ده‌ست پێراگه‌یشتنی سه‌رانی رێژیم به‌و پاره زۆره‌یه هینده‌ی دیکه ده‌ست وباڵی رێژیم ئاوه‌له‌تر ده‌کا که هه‌روا ملهورانه حاکمی موتله‌قی ئێران بێ ودژبه‌رانی به زیندان وکوشتن وتیرۆر له سه‌حنه‌ی سیاسی ئێران پاک بکاته‌وه. نابێ بهێلین ئه‌و 6 مانگه به چاوه‌روانی خۆرایی تێپه‌ر بێ وئه‌رکی هه‌موو ئازدایخواز ودێموکراسی خوازانی ئێران ورۆژهه‌لاتی کوردستانه که به دانانی پلانی تۆکمه و به تاکتیک و ستراتیژی روون ده‌ورونه‌خشی خۆیان له‌و نێوه دا بگێرێن و به ده‌ستی خۆیان خۆیان نه‌خه‌نه په‌راوێزه‌وه وهه‌روا چاولێکه‌ری رووداوه‌کان نه‌بن.


زەردەشت لەدیدی زانایانەوە\nزانایانی جیهان چۆن باسی ئاشو زەردەشت دەکەن\nعه‌زیز مورادی 20/06/2015\nھیگڵ: تیشکی زانست بۆ یەکەم جار لەگەڵ لەدایکبوونی زەردەشت جیھانی رۆشن کردەوە.\nھرتسفێڵد: ماندوونەناسی.. کە لەسەر بنەمای راستی پەیدایە، گزنگێکە لە ئایینی بەشکۆی زەردەشت.\nشتینز: زەردەشت یەکێکە لە گەورەترین کەسایەتییەکان کە لە گۆڕانکارییەکان‌و شارستانییەتی مرۆڤایەتیدا پێشەنگ بووە‌و لەو کەسانەیە پەیوەست بووە بە ڕاستی‌و رووداوەکانی سروشت.\nئینسلێر: زەردەشت لە کۆمەڵگایەکەوە ھات کە گرنگییان بە ئایین‌و ئەدەبی ئایینی دەدا‌و زانیاریی تەواوی لەبارەی فەرھەنگ‌و ئەدەب ھەبوو. لای زەردەشت راستی (ئەشە)و بیری چاکە (وھومەنە) باشترین شێوازەکانی خواپەرستییە.\nبارتولومە: ناوی زەردەشت تەنیا لەناو ئەدەبی ئێراندا نییە، بەڵکوو لە بەرھەمی ئاسووری‌و ئەرمەنی‌و عەرەب‌و چین‌و یۆنان‌و لاتین‌و تەنانەت ئەدەبی ئایسلەندیشدا ھەیە. لەناو گاتاکاندا بوونی زەردەشت ئاشکرایە.\nئەلمستد: ئێمە پێویستمان بە ئەفسانەکان لەبارەی لەدایکبوونی زەردەشت نییە و پێویستیشمان بە ژیانێکی پڕ لە موعجیزە نییە، ھەروەھا پێویست بە دەستنووسێکی مادەکانیش ناکات بۆ ئەوەی شکۆ و گەورەیی زەردەشت ئاشکرا بکەین، لە گوتەکانیەوە دەتوانین فێری ژیان و بیری زەردەشتی بین.\nبیزانت ئانی: من رۆژێک لە خەودا دەبینم کە ھەناسەی گەرم و پاکی ئەشوو زەردەشت، دیسان سەرتاپای پەرستگەکان دەگرێ‌و ئایینی زەردەشتی جارێکی دی دەگاتەوە چڵەپۆپەی خۆی. ئایینێک کە وەک گزنگ رۆحی مرۆڤ خاوێن دەکاتەوە و یەکێکە لە مەزنترین ئایینەکانی جیھان.\nفرانسیس پاورکاب: من پێم سەیرە ئەگەر زەردەشت ھەزاران ساڵ بەر لە زایین لە ھەلومەرجێکدا کە ھیچ یاسایەک بۆ مرۆڤایەتی نەبوو، نەدەھات و ئەو ئامۆژگارییانەی نەدەھێنا کە پاش ھەزاران ساڵ وەک خۆی ھێشتا بنەماکانی ژیانی مرۆڤایەتییە، جیھان لە چ دۆخێکدا بوو؟\nرابیندرانات تاگوور: زەردەشت لە مێژوودا یەکەم کەسە کە ئایینی کرد بە کردارو راستی‌و چاکەی بە مرۆڤایەتی ناساند. ئەو بە ھاتنی ھەموو نەریتەکانی قوربانیکردن و خوێنڕژان کە بەر لەو باو بوون، نەھێشت.\nجان ھینلز: ئایینی زەردەشتی یەکەم ئایینی ئازادیی مرۆڤەکان و مافی مرۆڤە لە جیھاندا.\nزودربلوم: ناوی زەردەشت پەیوەستە بە رێنسانسێکی کۆمەڵایەتی و دەروونی، رووداوێکی گەورە بوو لە کوێستانەکانی رۆژئاوا، رووداوێکی چارەنووسساز بوو لە گۆڕانکاریی دەروون و رۆحی نەتەوەیەک و جوگرافیایەکی گەورە.\nساموئیل لنگ: ھاوسەنگی لەنێوان ھۆکارە دەروونی‌و جەستەییەکان، یەکێکە لە ئامۆژگارییەکانی زەردەشت کە پاش ھەزاران ساڵ بووە بە باوەڕی جیھانی نوێ‌و مۆدێڕن. مەسیحییەکان بەبێ ئەوە بزانن زەردەشتین، حەزرەتی مەسیحیان بەجێی ئەھورامەزدا گرتووە..\nبڕوانە / http://www.basnews.com/index.php/so/culture-arts/184442


لە ئەوروپا بۆ ئۆجالان مانگرتن لە خواردن دەستپێدەکات - RojNews\nلە چەندین شاری ئەوروپا بە مەبەستی شەرمەزارکردنی گۆشەگیرکردنی سەر عەبدوڵا ئۆجالان، ڕێبەری پەکەکە، مانگرتن لە خواردن دەستپێدەکات.\nکۆنگرەی جڤاکی دیموکراتی کوردستان لە ئەوروپا- کەجەدەکەی ئەوروپا، بە بڵاوکردنەوەی ڕاگەیەندراوێک ئاشکرایکرد، کە لە ڕۆژانی ٢٣ بۆ ٢٧ی مانگ لە ستراسبورگ مانگرتن لە خواردن دەستپێدەکات.\nلە ڕاگەیەندراوی کەجەدەکەی ئەوروپادا هاتووە: ئەوە ئەرکی هەموو گەلانی ژێردەستە کە بۆ ئازادیی ئۆجالان تێبکۆشن، بەرگریی لە بەڕێز ئۆجالان و تێکۆشان بۆ ئازادییەکەی بە واتای پاراستنی ئازادیی هەموومانە، ئۆجالان ڕێبەرێکی گەورەیە و ڕۆڵی هەبووە لە تێکۆشانی دژی کۆنەپەرستیدا لە ڕۆژهەڵاتی ناوەڕاست.\nکەجەدەکەی ئەوروپا ئاماژەی بەوەشدا: کۆمیتەی ڕێگریکردن لە ئەشکەنجە بە شێوەیەکی نائەخلاقی بووەتە هاوبەشی سەپاندنی گۆشەگیری بۆ سەر بەڕێز ئۆجالان، ئەوەش نیگەرانییەکانمان زیاتر دەکات، داوا لە سی پی تی دەکەین، کە ئەرک و بەرپرسیارێتییەکانی ئەنجام بدات.\nلە کۆتایی ڕاگەیەندراوەکەدا هاتووە: ئێمە لە ڕۆژانی ٢٣ بۆ ٢٧ی نیسان لە ستراسبورگ مانگرتن لە خواردنی ناوەندی دەستپێدەکەین و بانگەوازیی هەموو هاوڵاتیان، سیاسەتمەداران، هونەرمەندان و ڕۆشنبیران دەکەین، کە بەشدای ئەو مانگرتنە ببن.\nهەروەها هاوکات لە ستراسبورگ وابڕیارە لە دۆسڵدۆرف، دۆرتمۆند، برەمەن و هانۆڤەری ئەڵمانیا، یۆنان، سوید، فینلاند، نەرویج، ئیتالیا، کەنەدا، ئوسترالیا، نەمسا، هۆڵەندا، بەلجیک و قوبرس-ش مانگرتن لە خواردن دەستپێبکات.\nدەوڵەتی تورک گۆشەگیرییەکی قورسی خستوەتە سەر ئۆجالان و ڕێگە نادات کەس سەردانی بکات و نزیکەی دوو ساڵە هیچ هەواڵێک لە ئۆجالانەوە نییە.


دادگای فیدراڵی بۆ (كەركوك ناو): دۆسیەی هەڵكردنی ئاڵای هەرێمی كوردستان لە كەركوك لە تایبەتمەندی ئێمە نییە - Kirkuknow\nدادگای فیدراڵی بۆ (كەركوك ناو): دۆسیەی هەڵكردنی ئاڵای هەرێمی كوردستان لە كەركوك لە تایبەتمەندی ئێمە نییە\nدادگای باڵای فیدراڵی لە عیراق، رەتیدەكاتەوە یەكلاییكردنەوەی دۆسیەی هەڵكردنی ئاڵای هەرێمی كوردستان لە كەركوك لە دەسەڵاتی ئەواندا بێت، ئەوەش بەبڕوای سەرۆكی ئەنجومەنی پارێزگاكە هەڵوەشاندنەوەی سكاڵاكانە دژی بڕیاری هەڵكردنی ئاڵا.\nئەیاس سامۆك، وتەبێژی دادگای فیدراڵی ئەمڕۆ دووشەممە 5-2 بۆ (كەركوك ناو) رونیكردەوە دوای تاوتوێی تانەی بڕیاری ئەنجومەنی پارێزگا دەربارەی هەڵكردنی ئاڵای هەرێم لە كەركوك، گەیشتون بەو بڕیارە دۆسیەكە لە تایبەتمەندی دادگاكەیاندا نییە.\nهەروەها ئاماژەی بەوەدا پێویستە لەسەر ئەو دۆسیەیە، پەیوەستە بە یاسای ئەنجومەنی پارێزگاكانی نەبەستراو بە هەرێمەكانەوە.\nوەڵامەكەی دادگای فیدراڵی دوای ئەوەهات، ژمارەیەك لە ئەندامانی هەردوو كوتلەی توركمانی و عەرەبی ئەنجومەنی پارێزگای كەركوك تانەیان دا لە بڕیاری هەڵكردنی ئاڵای هەرێم لە شارەكە، ئەوەش بە وتەی سامۆك.\nئەنجومەنی پارێزگای كەركوك، 28-3-2017 هەڵكردنی ئاڵای هەرێمی لە فەرمانگەكانی شارەكە پەسەندكرد لە كۆبوونەوەیەكدا كە هەردوو پێكهاتەی عەرەب‌و توركمان بایكۆتیانكرد، ئەوەش كاردانەوەی جیاوازی لێكەوتەوە.\nرێبوار تاڵەبانی، سەرۆكی ئەنجومەنی پارێزگای كەركوك كە لە دوای روداوەكانی 16ی ئۆكتۆبەری رابردووەوە نەگەڕاوەتەوە بۆ شارەكە بە (كەركوك ناو)ی وت “دادگای فیدراڵی پرسی هەڵكردنی ئاڵای كوردستانی لە كەركوك یەكلاكردەوە و رایگەیاندووە ئەو پرسە پەیوەندار نیە بەوانەوە”.\nوەكو تاڵەبانی باسیكرد بەپێی بڕیارەكەی دادگای فیدراڵی “سەرجەم ئەو تانانەی لە بڕیارەكەی ئەنجومەن درابوون هەڵدەوەشێندرێتەوە و ئاڵای كوردستانیش لە تەك ئاڵای عیراق لە كەركوك هەڵدەكرێت.. بۆیە ئەوەی ئێمە كردوومانە یاسایی و دەستوورییە”.\nلەكاردانەوەی ئەو هەنگاوەدا ئەنجومەنی پارێزگای كەركوك 4-4-2017، كۆبونەوەیەكی بە بێ ئامادەبونی عەرەب‌و توركمان ئەنجامدا‌و تێیدا، بڕیارەكەی پەرلەمانی عیراقی رەتكردەوە.\nئاڵای هەرێمی كوردستان لە دوای روداوەكانی 16ی ئۆكتۆبەری ساڵی رابردوو لە كەركوك داگیران، دوای ئەوەی هێزە عیراقییەكان گەڕانەوە ناوچەكانی جێناكۆك و پێشمەرگە كشایەوە.


پەتای کۆرۆنا لە ئەمەریکای لاتین بەردەوامە لە بڵاوبوونەوە\nپەتای کۆرۆنا لە ئەمەریکای لاتین بەردەوامە لە بڵاوبوونەوە و لە ماوەی 24 کاتژمێری ڕابردوودا بەڕازیل ژمارەیەکی پێوانەیی لە حاڵەتی گیان لەدەستدانەکان تۆمارکرد، هاوکات ئەوروپا دەستی کردووە بە کردنەوەی سنوورەکان.\nلە ماوەی 24 کاتژمێری ڕابردوودا 1,349 حاڵەتی گیان لەدەستدان لە بەڕازیل تۆمارکرا، کە ئەمەش ژمارەیەکی پێوانەییە لە وڵاتێک لە ئەمەریکای لاتین کە زۆرترین زیانی بەرکەوتووە. لە ڕۆژی چوارشەممەوە قەدەغەکردنی هاتوچۆ لە 20 ناوچەی ویلایەتی باهیا لە باکووری ڕۆژهەڵاتی بەڕازیل ڕاگەیەندرا، ئەمەش لە هەوڵێکدا بۆ کۆنتڕۆڵکردنی بڵاوبوونەوەی ڤایرۆسەکە.\nفەرمانڕەوای ویلایەتی باهیا ڕۆی کۆستا هۆشیاریدا لەوەی " ئەگەر نەجوڵێین ئەوا ژمارەیەکی زۆری دیکە توشی ڤایرۆسەکە دەبن و چیتر ناتوانین لە یەکەکانی چاودێری ورددا وەریانبگرین."\nکۆی حاڵەتاکانی گیان لەدەستدان لە بەڕازیل 32,548 حاڵەتن و هیچ ئاماژەیەکیش نیە لەسەر ڕاگرتنی بڵاوبوونەوەی ڤایرۆسەکە لە وڵاتەکەدا.\nبەڕازیل لە پلەی چوارەمدایە لە زۆرترین ژمارەی گیان لەدەستداندا، لە دوای هەریەک لە ئیتاڵیا و بەڕیتانیا و ئەمەریکاوە دێت.\nلەلایەکی دیکەوە لە ماوەی 24 کاتژمێری ڕابردوودا لە مەکسیک زیاتر لە 1000 کەس بەهۆی ڤایرۆسی کۆرۆناوە گیانیان لەدەستدا، بەمەش کۆی حاڵەتەکانی گیان لەدەستدان لەو وڵاتەدا گەیشتە زیاتر لە 11,000 حاڵەت.\nلە چیلی کاربەدەستان بڕیاریاندا ڕێوشوێنەکانی قەدەغەکردنی هاتوچۆ لە سانتیاگۆ بۆ هەفتەی چوارەم درێژ بکەنەوە.\nبەڵام لە ئەوروپا قۆناغ بە قۆناغ ژیان ئاسایی دەبێتەوە. ڕۆژی پێنجشەممە نەمسا سنوورەکانی دووبارە دەکاتەوە جگە لە سنوورەکەی لەگەڵ ئیتاڵیادا نەبێت. ئەڵمانیا و بەلجیکا بەنیازن لە 15 ی مانگی شەشدا سنوورەکانیان بکەنەوە. لەلای خۆشیەوە هۆڵەندا ڕایگەیاند لە 15 ی مانگی شەشەوە ڕێوشوێنەکانی گەشتکردن بۆ کۆمەڵێک وڵات کەم دەکاتەوە.


گفتووگۆی ئاڵای ئازادی له‌گه‌ڵ گۆران عه‌بدوڵڵا … – Denegkan\nگفتووگۆی ئاڵای ئازادی له‌گه‌ڵ گۆران عه‌بدوڵڵا …\nbydengekan\tAugust 19, 2008\tدیمانە\nگفتووگۆی ئاڵای ئازادی له‌گه‌ڵ گۆران عه‌بدوڵڵا به‌رێوه‌به‌ری ماڵپه‌ری ده‌نگه‌کان\nئامادەكردنی : ئیدریس عەلى\nئاڵای ئازادی: لەكوردستاندا یاسایەك نییە بۆ رێكخستنى رۆژنامەى ئەلكترۆنى، لەم حاڵەتەدا تاچەند دەتوانرێت رۆژنامەى ئەلكترۆنى وەك سەرچاوەیەكى باوەڕپێكراو تەماشا بكرێت؟\nته‌ماشاکردن یان سوود لیوه‌رگرتن له ڕۆژنامه‌ی ئه‌لیکترۆنی وه‌ک سه‌رچاوه‌یه‌کی باوه‌ر پێکراو ، به‌ڕای من ناکرێت له‌و شوێنه‌وه سه‌یربکرێت که ئه‌و ڕۆژنامه‌یه یان ده‌زگایه له چوار چێوه‌ی یاسایه‌کدا جێگایه‌کی بۆ کراوه‌ته‌وه یان نا. ئه‌کرێ سه‌دان ڕۆژنامه‌ی ئاسایمان هه‌بێ و خاوه‌ن مۆڵه‌تی یاسای بن به‌ڵام که‌س جورئه‌تی ئه‌وه نه‌کات وه‌کوو سه‌رچاوه به‌کاریان بهێنێت. سوود وه‌رگرتن له هه‌ر که‌ناڵێک چ ئه‌لیکترۆنی بێت یان کاغه‌زی له پێش هه‌موو شتێکدا په‌یوه‌نده به‌و راستگۆییه‌ی که ئه‌و رۆژنامه‌یه له ماوه‌ی کارکردنیدا  توانیوویه‌تی لای خوێنه‌رانی دروستی کات. پاشان مه‌رجه‌کان و یاساکانی ڕۆژنامه‌گه‌ری له بڵاو کردنه‌وی ئه‌و بابه‌ته له به‌ر چاو گیرابێ . بۆ نموونه بڵاو کردنه‌وه‌ی هه‌واڵێک مه‌رجه هه‌واڵنووس دیار بێت یان سه‌رچاوه‌که‌ی دیاری کردبێت ، یان خودی هه‌واڵ نووس ئاماده‌یی هه‌بێت له شوێنی ڕوداوه‌که و کۆمه‌ڵێ فاکته‌ریشی دیاری کردبێت بۆ پشت راستکردنه‌وه‌ی هه‌واڵه‌که.\nئاڵای ئازادی: بەشێكى زۆر لەسایتە كوردیەكان تەداخول لەژیانى شەخسى كەسەكاندا دەكەنو ئەمە لەنووسینیشدا تەوزیف دەكەنەوە، هاوكات بەناوى رەخنەوە تەوهینو سووكایەتى بەبەرامبەرەكەیان دەكەن، بەڕاى تۆ ئەمە تاچەند دەچێتە چوارچێوەى سیستمى رۆژنامەى ئیلكترۆنییەوە؟\nته‌وهین و سوکایه‌تی،ته‌داخولکردن له ژیانی شه‌خسی و کارکردن بۆ سرینه‌وه‌ی یه‌کتر فه‌رهه‌نگێکی کۆنه‌و په‌یوه‌ندی به ڕۆژنامه‌ی ئه‌لیکترۆنییه‌وه نییه . پێشتر له کۆڵانه‌کان ده‌کراو دوێنێ له شه‌ری ناوخۆ، له‌سه‌ر ته‌له‌فزیۆن و ڕووپه‌ڕی ڕۆژنامه حیزبیه‌کانه‌وه تا ژوره‌کانی پاڵتۆک و له وێشه‌وه چه‌ند سایتێک به هه‌مان ئاقاردا درێژه‌یان به‌و فه‌رهه‌نگه داوه .\nهێنانه خواره‌وه‌ی ڕه‌خنه و دیالۆگ بۆ ریزکردنی کۆمه‌ڵێ وشه‌ی ناشیرینو ته‌داخولکردن له ژیانی شه‌خسی وکۆمه‌ڵایه‌تیدا له ژێر بیانووی جۆراو جۆردا ،دورو نزیک په‌یوه‌ندی به ڕۆژنامه ئه‌لیکترۆنیه‌وه نیه.\nپه‌یوه‌ندی به‌و دونیا بینیه‌وه هه‌یه که هه‌ر یه‌ک له ئێمه هه‌ڵگریه‌تی ، به‌نده به‌وه‌وه‌ی ئێمه به دوای پراکتیزه کردنه‌وه‌ی چ میتۆدێکین له ژیاندا و چ پێناسه‌یه‌ک به شایه‌نی مرۆڤ و ژیان ده‌زانین.\nپێم وایه کاتی ئه‌وه هاتووه ئه‌و جیاوازییه به روونی بکه‌ین له نێوانی سایتی تاکه که‌سی که‌بۆ مه‌به‌ستێکی دیاریکراو که‌سێک یان لایه‌نێک دروستی ده‌کات له‌گه‌ڵ رۆژنامه‌ی ئه‌لیکترۆنی.\nرۆژنامه‌ی ئه‌لیکترۆنی به بێ پابه‌ندبوون به پایه بنه‌ره‌تێکانی یاسای رۆژنامه‌گه‌رییه‌وه و به‌له‌به‌ر چاو گرتنی شیوه‌ی ته‌کنیکی و پایه جیهانییه‌که‌ی مانایه‌کی نییه‌و نابێ.\nگه‌وره‌ی کاره‌ساته‌که له‌م شێوه‌یه‌ی نووسیندا، نه‌بینینی نه‌وه‌یه‌کی نوێیه که ئه‌مڕۆ ئاشنا ده‌بێ به کۆمپیوته‌رو سبه‌ینێش به‌و فه‌رهه‌نگی پڕ له توندو تیژیه‌وه گۆشده‌بێت.ئه‌م زمانی نووسینه تاکه خوێنه‌رێکی بۆ دروست نابێت عه‌وداڵی گه‌ران بێت به دوای جوانیدا، براوه‌ش هه‌ر ده‌سه‌ڵاته که سه‌همێکی زۆری هه‌یه له دروست بونی ئه‌م بێسه‌روبه‌رییه‌ی دونیایی ڕۆژنامه‌گه‌ری کوردی.\nئاڵای ئازادی: دووجۆر كەس لەسایتەكاندا بەردەوام نووسینیان دەبینرێت یەكەمیان بەناوى ئۆپۆزۆسیۆن ئەویتریان بەناوى دەسەڵاتەوە، ئەوەشى هەست پێدەكرێت لەنووسینەكانیشیاندا پابەند نین بەبنەماكانى رەخنەو پێوەرەكانى نووسینەوە، بەڕاى تۆ بوونى ئەو سایتانە نەبوونەتە فاكترێك بۆ ئەوەى ئەوجۆرە قەلەمانە درووستببن؟\nبه‌دڵنیایه‌وه ،کاتێک لایه‌نی که‌می سانسۆر نه‌بێت بۆ پارێزگاری کردن و ڕه‌چاو کردنی بنه‌ما زانستییه‌کانی نووسین،ئیتر نووسین و نووسه‌ربوون له کایه‌یه‌کی زانستیه‌وه ده‌گۆرێ بۆ قسه‌ی ناو کۆڵان. جوینه‌وه‌ی جه‌ند ڕسته‌یه‌کی سوواو، سه‌دان جار ده‌ته‌قێته نێوو چاوانتا. مانا و ناوه‌ڕۆکی ئۆپۆزۆسیۆن بونیش به‌شێوه‌یه‌ک دێته‌خوارێ له جنێو دان و سوکایه‌تی کردنه‌وه پێناسه ده‌کرێ. له‌ولاشه‌وه ماستاوچیه‌کانی ده‌سه‌ڵات کاسبیه‌که‌یان باشتر ده‌بێت.\nئه‌م هه‌رایه‌ی نووسین و خۆ به نووسه‌ر زانینه ڕاسته به‌شی شێری به‌ر سایته‌کان ده‌که‌وێت ، به‌ڵام به شێوه‌یه‌ک له شێوه‌کان ئه‌و ڕۆژنامانه‌ش که‌م نین له کوردستان که درێژه پێده‌ری هه‌مان فه‌وزان.\nئاڵای ئازادی: هەر لەسایتەكاندا زۆربەى ناوى نووسەرەكان خوازراونو ئاشكرانین، تۆ وەك سەرپەرشتیارى سایتێكى موعتەبەرى وەك دەنگەكان، پێتوایە چون دەكرێت مامەڵە لەگەڵ ئەو ناوە خوازراووو بابەتەكانیاندا بكرێتو چۆن متمانەیان پێدەكەن؟\nهه‌رکه‌س ئازاده چ ناوێک له خۆی ده‌نێ. به‌ڵام نابێ ئازاد بێ له‌وه‌ی ئه‌و چی ده‌ڵێت و ده‌نووسێت ده‌بێ بڵاو بکرێته‌وه. ئێمه وه‌ک ده‌نگه‌کان هه‌وڵمان داوه‌و هه‌وڵده‌ده‌ین وردتر له‌گه‌ڵ ئه‌و شێوه‌یه له بابه‌ت وه به‌تایبتی بابه‌تێک که ناوی لایه‌ن و که‌سی تێدا هاتبێ هه‌ڵسوکه‌وت بکه‌ین . وه پێشمان گرنگه ناوی ڕاسته‌قینه‌ی نووسه‌ره‌کان بزانین تا ئه‌و شوێنه‌ی په‌یوه‌ند بێت به ئێمه‌وه.\nئاڵای ئازادی :رایەك هەیە لەدنیادا دەڵێن: رۆژنامەى ئەلكترۆنى رۆژنامەى كاغەزى كز كردووە، ئەم رایە تاچەند سایتە كوردیەكانیش دەگرێتەوە؟\nهه‌رچه‌نده من هیچ ئامارێکم له‌و باره‌وه له‌به‌رده‌ستدا نییه سه‌باره‌ت به ڕۆژنامه‌کانی کوردستان. به‌ڵام دڵنیام کاریگه‌ری هه‌بووه . به‌ڵام ئه‌و کاریگه‌رییه له ئاستی کاریگه‌رییه‌کانی ئه‌مریکا و ئه‌وروپا و یابان دا زۆر که‌متره. ئه‌مه‌ش بۆ که‌می به‌کارهێنه‌ری ئینته‌رنێت ده‌گه‌رێته‌وه له کوردستان له چاو وڵاتێکی وه‌ک ئه‌مه‌ریکا که ڕێژه‌ی به‌کار هێنه‌ری ئینته‌رنێت تێیدا ده‌گاته زیاتر له %67.4.\nئاڵای ئازادی: دواپرسیار پێمان بڵىَ وەك ئەزموونت لەسلیتى دەنگەكاندا تاچەند رۆژنامە ئەلكترۆنیەكان توانیویانە ببنە هێزى فشار و راى گشتى درووستبكەن، یاخود تاچەند توانیویانە ببنە پردێك لەنێوان نووسەرانى كوردستانو ئەوروپا، ئەى تاچەند توانیویانە لەسەر پرسە گرنگو چارەنوسسازەكان دیالۆگى جدى درووستبكەن؟\nبه‌رپرسه باڵاکانی کوردستان چه‌ندین جار به بیانوی جۆراو جۆره‌وه قسه‌یان له‌سه‌ر رۆژنامه‌ی ئه‌لیکترۆنی کوردی کردوه ،ئه‌مه بۆ خۆی نیشاندانی ئه‌و فشاره‌یه که رۆژنامه‌ی ئه‌لیکترۆنی بۆ ده‌سه‌ڵاتی دروست کردووه. وه‌یه‌کێک له‌و که‌یسانه‌ی که فشارێکی زۆری بۆ حکومه‌تی هه‌رێم دروستکرد که‌یسه‌که‌ی د.که‌ماڵ سه‌ید قادر بوو.\nپه‌یوه‌ندی نێوان نوسه‌رانی کوردستان و ئه‌وروپا یان راستتر بڵێین هه‌نده‌ران له پردا نه‌ماوه‌ته‌وه‌و هاتۆته سه‌ر کلیکه کردنی ماوس.\nسه‌باره‌ت به دوواین به‌شی پرسیاره‌که‌ت ده‌ڵیم ، ئێمه وه‌کوو ده‌نگه‌کان چه‌ندین مه‌له‌فی گه‌وره‌مان له‌سه‌ر پرسه جیاوازه‌کان کرۆته‌وه و نووسه‌ران و سیاسه‌تمه‌داری زۆریش به‌شداریان تێدا کردووه ، له‌وانه مه‌سه‌له‌ی جه‌نۆسایدی کورد، دادگای سه‌دام حسێن ، مه‌سه‌له مارکسیزم ،ژنان و……..هتد. وه ده‌توانن ده‌ستان بگات به‌و مه‌له‌فانه له ئه‌رشیڤی ده‌نگه‌کان.\nله ژماره 770ی ئاڵای ئازادی بڵاو بۆته‌وه :\nPrevious بیرەوەریەكانم بە شی پانزەهەم\nNext بژاری وشه


ماڵپەری فیردەوس | مەکروهەکانی ناو نوێژ چین؟\nسەردێری پرسیار: مەکروهەکانی ناو نوێژ چین؟\nبەرواری دانان :2022-05-25 کۆدی پرسیار:2527\nپرسیار: مەکروهەکانی ناو نوێژ چین؟\nوەڵام: زانایان دەڵێن مەرکروهەکانی نوێژ ئەمانەن:\nـ خوێندنەوەی قورئان لە ڕکوع و سوجدە.\nـ تف کردن بەلای ڕاست یان قیبلە.\nـ پەنجەی دەست خستنە ناو یەکتری.\nـ هەردوو دەست لەسەر لاتەنیشت دانان.\nـ هێشتنەوەی میز و پیسایی.\nـ نوێژ ئەنجام دان کاتی ئامادەبوونی خواردن و حەزیشی بۆی بڕوات.\nـ نوێژ ئەنجام دان ڕووەو شتێک سەرقاڵت بکات لە نوێژ.\nـ ئاوڕدانەوە جا بە چاوەکان بێت یان بە مل بۆ لای ڕاست و چەپ.\nـ جولەی بێ سوود و بێ ئەوەی پێویست بێت.


هێزەکانی عێراق ناوچەی بیابانی شەرگات دەگەڕێن بۆ پاشماوەکانی داعش له 24 تەمموز. [خاوەنی وێنە: بەڕێوبەرێتی پۆلیسی سەڵاحەدین]\nهێزەکانی عێراق و یەکەکانی هێزە خێڵەکییەکان هەینی (28 ئەیلول) دەستیانکرد بە هەڵمەتێکی ئەمنی بۆ دۆزینەوەی پاشماوەکانی "دەوڵەتی ئیسلامی" (داعش) کە لە شارۆچکەی شەرگات لە پارێزگای سەڵاحەدین خۆیان حەشارداوە.\nیەکەکانی پۆلیسی ناوخۆ و سوپا و فەوجی 51 ی هێزەکانی حەشدی عەشایری لە شەرگات بەشدارن لە ئۆپەراسیۆنەکەدا.\nهەڵمەتە نوێکە، کە دوای ئه‌و زنجیرە ئۆپەراسیۆنه دێت كه هەفتەیەکی خایاند، ئامانجی پاکردنەوەی دەوروبەری شاری شەرگات و ئەو شوێنە بچوکانەیە کە لە دەستی پاشماوەکانی داعشدان.\nفەرماندەی فەوجی 51 ی هێزە خێڵەکییەکان شێخ عەشام جبوری بە دیارونای وت: "دەستمانکردووە بە ئۆپەراسیۆنێکی دیکە بۆ ئەوەی دوژمن راوەدووبنێین." وتیشی نایەڵین چەکدارانی داعش "بۆ یەك سات بە دڵنیایی بحەوێنەوە".\nئەفسەرێکی عێراقی هێزەکانی ئامادەدەکات بۆ هێرشێك بۆسەر حەشارگەیەکی داعش لەسەر رۆخی روباری دیجلە لە باشوری شەرگات له 19 نیسان. [خاوەنی وێنە: بەڕێوبەرێتی پۆلیسی سەڵاحەدین]\nهەڵمەتەکانی پێشتر سەرنجیان لەسەر گوندەکانی باشوری شەرگات بوو لەسەر کەناری روباری دیجلە تا بەعاج و چیاکانی مەکحول تا رۆخی بیابانی حەزەر.\nناوبراو وتی: "بەردەوام لە ئامادەباشیداین و ناوچەکان دەگەڕێین بۆ راوەدوونانی تیرۆریستەکان لەسەر دورگەکانی سەر روبارەکە و لە ئەشکەوت و دۆڵ و بیابانەکەشدا."\nحەشارگەیەکی داعش لەناوبرا\nجبوری وتی ئۆپەراسیۆنەکانی پاکردنەوە شەممەی رابردوو "بە هێرشێکی گەورە" دەستیانپێکرد.\nوتی: "یەکینەکانمان بەهاوکاری لەگەڵ هێزەکانی پۆلیس و فەرماندەیی ئۆپەراسیۆنەکانی سەڵاحەدین ناوچەکەی نێوان گوندەکانی زاویە و چیای نەمل گەڕان."\nوتیشی: "لە کاتی گەڕاندا قەڵایەکی داعشیان دۆزییەوە، دوای گەمارۆدان و پێکدادان لەدژیان، [چەکدارەکان] رایانکرد بۆ تونێلێك لە چیای [نەمل]."\n"دواتر لە هێرشێکی ئاسمانیدا پێکران و تونێلەکەش تێكدرا."\nوتی لە ئەنجامدا 11 ئه‌ندامی داعشی عێراقی کوژران لە هێرشە ئاسمانییەکەدا، كه ناسنامە و شوێنی نیشتەجێبوونی دووانیان ئاشکراکراوە.\nجبوری وتی چەك و تەقەمەنیش لە تونێلەکە دۆزرانەوە و دەستگیرا بەسەریاندا.\nدوای هێرشەکە، گەڕان و پشکنین ئەنجامدرا بەڵام هیچ بەڵگەیەکی جموجۆڵی چەکدارەکانی داعش به‌دینه‌كرا.\nوتی: "بڕوامان وایە ئەو هێرشە پشتی تیرۆریستەکانی شکاند لەو ناوچانەدا." وتیشی: "ئەمە مانای ئەوە ناگەیەنێت کە ئیتر مەترسی نەماوە."\nهه‌روه‌ها وتی: "هەڵمەتەکانمان و هەوڵە ئەمنییەکانمان بەردەوامن بۆ ئاراستەکردنی توندترین گورز دژی پاشماوەکانی داعش."\nهاوپەیمانان حەشارگەکانی داعش لە چیاکانی مەکحول لەناودەبەن\nهێرشەکە بەشێك بوو لە هەڵمەتی گەڕان و پشكنینی هێزەکانی عێراق بۆ پاکردنەوەی چیاکانی مەکحول و ناوچە شاخاوییەکانی دیکە لە پاشماوەکانی داعش لە شەرگات.\nهەڵمەتێکی توندی بۆردومانکردن پێگەکانی داعش تێکده‌شكێنێت لە چیاکانی مەکحول\nئۆپەراسیۆنەکە یەکێك بوو لە 'هێرشە هەرە سەرکەوتو و کاریگەرەکان' بۆ سەر حەشارگەکانی داعش لەو زنجیرە چیایەی باکوری سەڵاحەدین، قائیمقامی شەرگات وتی.


گڕكانەكان سووتێنەر و داخكەری زەوی و مرۆڤایەتی! – Knwe.org\nسەرەکی » زانست » گڕكانەكان سووتێنەر و داخكەری زەوی و مرۆڤایەتی!\nگڕكانەكان بریتین لە درزی هەبوو لە توێكڵ یان بەرگی ئەستێرەكاندا، وەكو زەوی، كە ڕێگە بە دەرچوونی پشكۆی گڕكانی یان خۆڵەمێشی گڕكانی دەدات یان دەرچوونی هەڵم و گازەكان لە ژوورە توێنەرەوەكان لە قوڵایی توێكڵی زەویدا ئەوەش روودەدات لە دەرچەكان یان درزەكاندا.\nكەرەسە تواوەكان بەهۆی شلییانەوە دەجوڵێن بە پێی جۆرەكانی و شێوەی جیاواز لەسەر زەوی دروستدەكەن وەك گردۆڵكە قوچەكیەكان یان شاخە گڕكانییە بەرزەكان.\nلە جیهاندا نزیكەی 500 گڕكانی چالاك هەن كە 3/4یان پێیان دەوترێت بازنەی ئاگر لە زەریای هندیدا، بەرزترین شاخی چالاكیش لە كیشوەری ئەمریكادا بریتیە لە شاخی ئاكونكاگوا لە ئەرجەنتین كە بەرزییەكەی دەگاتە 7 هەزار مەتر.\n* ناوی گڕكان Vulcano\n*بەشە سەرەكیەكانی گڕكانەكان:\n1. قوچەكی گڕكانی: بریتییە لە لا تەنیشتە داخوراوەكان لە ئەنجامی ژیلەمۆی گڕكانیەوە دروست بوون.\n2. دەرچە یان دەم: دەمی گڕكانە، كە ئاستی نزمترە لە سەر ڕووی زەوی و لە شێوەی دەفرێكدایە لەسەر رووی ئەستێرەكان لە كۆمەڵەی ڕۆژدا.\n3. دوكەڵكێش : بریتیە لەو بۆریە یان ڕێچكەیە لە نێوان ژووری توێنەرەوە لە ژێر زەویدا و دەرچەی سەر رووی زەوی‌و توخمە تواوەكانی لێوە بەرزدەبێتەوە.\n4. هەورە گازییەكان: بریتیە لە هەوری هەڵمەكان و گاز و خۆڵەمێشی گڕكانەكان.\n* توخمە گڕكانییەكان:\nلەكاتی تەقینەوەی گڕكانەكاندا، پاشماوەی بەردی ڕەق و توخمی تواوە و گازەكان دەردەچن:-\n1. پاشماوەی بەردی: لە ئەنجامی تەقینەوەی گڕكانی دەردەچێت لەسەر شێوە و قەبارەی جیاوازی رەق لە سەرەتای تەقینەوەی گڕكانەكاندا و دووجۆرن، پیرۆكلاسیكی شكاوە و پیرۆكلاسیكی نەشكاوە.\n3. پشكۆ: بریتیە لە بارستەی شل كە گڕكانەكان دەریدەكات ، كە پلەی گەرمیەكەی لە نێوان 800-1200 پلەی سەدیدایە، زۆر چڕ و خەستن و جوڵەیان كەمە، كۆدەبێتەوە و گردۆڵكە و شاخی بەرز دروست دەكەن.\nدوو جۆری هەیە:\n*پشكۆی سووكی رەنگ كراوە\n*پشكۆی قورسی رەنگ تۆخ\n*توخمە گڕكانیەكانیش 3 جۆرن:\n1. ڕەق: بریتین لە بەشە بەردییەكان كە لە هەریەكە لە فڕێدراوە گڕكانیەكان و بەردی سووك و خۆڵەمێشی گڕكانی لە خۆدەگرێت.\n2. شل : بریتییە لە بەشە شلەكەی و دەجوڵێت لە دەرچەی گڕكانەكەوە بۆ ماوەی دوور.\n3. گاز : گرنگترین گازە دەرچوەكان، هەڵمی ئاو و پێكهاتە هایدرۆكاربۆنیەكان و دووەم ئۆكسیدی كبریتن.\n*دابەشبوونی جوگرافیای گڕكانەكان:\n*مەكسیك: 10 گڕكانی تیادایە.\n*ئەمریكای باشوور: 2 گڕكانی تیادایە.\n*نیوزلەندا: 6 گڕكانی تیادایە.\n*جوانای نوێ: 30 گڕكانی تیادایە.\n*فلیپین: 20 گڕكانی تیادایە.\n*یابان: 40 گڕكانی تیادایە.\nلەخۆرئاواوە بەرەو رۆژهەڵات:\n*شێوەی گڕكانەكان :\nزاناكان گڕكانەكان دابەشدەكەن بۆ دوو جۆر:\n*پێشبینیكردنی ڕوودانی گڕكانەكان:\n2. دروستكردن و دانانی دیواری راگر و رێگریەكانی تر لەبەردەم هاتنە پێشی توخمە تواوە گڕكانیەكان.\n*ئاسەوارە زیانبەخشەكانی گڕكانەكان:\n1. لەناوبردنی مرۆڤەكان: گڕكانەكان بەشێوەیەكی گشتی لەناوبەرن، ئەوەتا گڕكانی كراكانۆ لە نێوان جاوا و سۆمەترەی ئەندەنوسیادا 36 هەزار كەسی كردۆتە قوربانی.\n2. وێرانكردنی ئاوەدانی: هەموو ئاوەدانیەك لە گوند و شارۆچكە و شارە گەورەكانیش دادەپۆشێت و لەناویان دەبات بەتەواوەتی وەك ئەوەی لە شاری بۆمبی ئیتالیا لەساڵی 1979دا روویدا و شارەكەی بەتەواوەتی داپۆشی.\n* سوودی گڕكانەكان:\nگڕكانەكان لە هەندێك كاتدا هەندێك سوودیان هەیە، بەڵام بەرامبەر زەرەر و زیانە مەترسیدار و گەورەكانیان سوودەكانی زۆر بچوكن كە بریتین لە:\n1. توخمە گڕكانیەكان دەوڵەمەندن بە كانزاكان كە دەچنە بواری پیشەسازی و كشتوكاڵ وەك توخمەكانی پۆتاسیۆم و ئاسن و كبریت، هەروەها ئەو خاكەی كە دەوڵەمەندە بە پاشماوە گڕكانیەكان بە پیتترینی خاكن.\n6. لە توخمە گرنگە دەرچوەكانی گڕكانەكان بریتییە لە توخمی كبریت.\n* بەناوبانگترین كارەساتە گڕكانیەكان:\n1. زانینی پێكهاتەی بەشی ناوەوەی توێكڵی زەوی و بەشی دەرەوەش لە بەرگی زەوی. چونكە توخمە دەرچوەكان لە 450 كم وە دەردەچن.\n*هەندێك زانیاری هەمەجۆر و سەرنج ڕاكێش دەربارەی گڕكانەكان:\n3. گەورەترین تەقینەوەی گڕكانی لە 27/8/1883دا لە دورگەی كراكانۆ لە نێوان جاوا و سۆمەترەی ئەندەنوسیادا ڕوویداوە، كە 163 گوندی لەناوبرد و 40هەزار كەسی كردە قوربانی و پشكۆ ئاگرینەكانی بۆ بەرزایی 55كم هاویشتوە و ماوەی 10 ڕۆژی خایاندوە و تەپوتۆزەكەشی دووری 5330كم بڕیوە.\nلەكۆتاییدا، گڕكانەكان دیاردەیەكی سروشتی توڕە و بێئامانن و لەدێر زەمانەوە ڕوویانداوە و سەرنجی مرۆڤی بۆ خۆی ڕاكێشاوە و كاریگەری گەورەی كردۆتە سەر كرداری جیۆلۆجیا و پێشكەوتنی بەرگی زەوی و لەڕێگەی گڕكانیشەوە دەتوانرێت چەق و چاوگی بومەلەرزەكان دیاریبكرێن و لە ئێستادا زانستی گڕكانەكان بۆتە یەكێك لە لقە سەربەخۆكانی زانستی جیۆلۆجی بەناوی Volcanology.\nخۆشبەختانە لە كوردستاندا تائێستا گڕكان و تەقینەوەكانی ڕوویاننەداوە ، بەو هیوایەی هەموو مرۆڤایەتی و شارستانێتیە پێشكەوتوەكەشی سەلامەت و پارێزراوبن لە مەترسی و كاولكارییەكانی گڕكانەكان.


ویکیپیدیا:تکایە بەکارھێنەرە تازەکارەکان مەتۆقێنن - ویکیپیدیا، ئینسایکڵۆپیدیای ئازاد\nویکیپیدیا:تکایە بەکارھێنەرە تازەکارەکان مەتۆقێنن\nئەم پەڕەیە ڕێسایەکی ویکیپیدیای کوردیی ناوەندی دەخاتە ڕوو.\nئەم پەڕەیە ستانداردێکی پەسەندکراوە و پێشبینی لە ھەموو بەکارھێنەران دەکرێت کە گوێڕایەڵی بن. لەوانەیە ھەندێکجار بۆ باشترکردنی ویکیپیدیا پەسەند بکرێت کە یەکێک لەم ڕێنماییانە پشتگوێ بخرێت. ھەر جۆرە دەستکارییەک لەم پەڕەیەدا بکرێت پێویستە لەسەر یەکدەنگی ئەنجام درابێت. ئەگەر گومانێکت ھەیە، لەسەر پەڕەی وتووێژ باسی بکە.\nئەنیمەیشنێک کە دەڵێت: «تکایە گاز لە بەکارھێنەرە نوێکان مەگرن!»\nوتارەکانی ویکیپیدیا بەرھەمی تێکۆشانی بەکارھێنەرە بەئەزموونەکان، چالاکەکان، ناچالاکەکان و تازەکارەکانە. ئەوە لە بیر مەکەن کە ئێمە ھەموومان ڕۆژێک لە ویکیپیدیادا تازەکار بووین. تەنانەت لە دوای سەدان و ھەزاران دەستکاریش لە ئەو وتارانەدا کە زانیاریمان کەمە، ھەر بە تازەکار دادەنرێین.\nئەوانەی کە تازە دێنە ناو ویکیپیدیا ھەڵگری ئایندەی ویکیپیدیان، بۆیە بەبەھاترین سەرچاوەکانی ویکیپیدیان. پێویستە کە بە بە سۆز و ئارامگرییەوە لگەڵ تازەکارەکاندا ھەڵسوکەوت بکەین. زۆر بە دەگمەن ڕێ دەکەوێت کە بەکارھێنەرێکی تازە شارەزای تەواوی ویکیپیدیا بێت و بزانێت ئێرە چۆن کاردەکات یان ستانداردەکان و سیاسەتەکانی ویکیپیدیا بزانێت بەتەواوی. تەنانەت بەئەزموونترین بەکارھێنەرەکانیش جارجار پێویستیان بە بیرخستنەوەیەک ھەیە.\nتکایە بەکارھێنەرە تازەکارەکان مەتۆقێنن[دەستکاری]\nئەوە لە بەرچاو بگرن کە بەکارھێنەرە نوێییەکان بۆ ویکیپیدیا ھەم پێویست و ھەم بە کەڵکن. بە پاڵپشتی کردنی بەکارھێنەرە تازەکان دەتوانین زانیارییەکانی ناو ویکیپیدیا زیاتر پەرە پێ بدەین و بەربڵاوتری بکەین. ھەروەھا بێلایەنییەکەی بپارێزین و بەھای زیاتر و زیاتر بکەین. لە ڕاستیدا، دەرکەوتووە کە بەکارھێنەرە تازەکان زانیاریی تازە بە ویکیپیدیا زیاد دەکەن، لە کاتێکدا کە بەڕێوەبەرەکان زیاتر سەرقاڵی چاکسازیی و پاراستنی وتارەکان، دانانی داڕێژە و گەڕانەوەی دەستکارییەکانن.\nئەوەتان لە بیر بێت کە ئامۆژگاری و دروشمی ئێمە بۆ تازەکارەکان ئەوەیە کە ئازا بە. ئەوەتان لە بیر بێت کە: کورد وتوویە سوار ھەتاکوو نەگلێ قەت نابێ بە سوار.\n«ئێمە کۆمەڵێک ڕێسا و ستانداردمان ھەیە، بەڵام ئەمانە نابێت بە جۆرێک بە کار برێن کە تەواوی ڕیسی بەکارھێنەرە تازەکان بکاتەوە بە خوری و دڵساردیان بکاتەوە. ھەر بەکارھێنەرێکی تازە لەگەڵ خۆیدا کۆمەڵێک بیرۆکە و داھێنانی تازەی ھەیە کە دەتوانێت ویکیپیدیا و کۆمەڵگاکەمان بەرەو باشتر بوون ببات. ڕەنگە لە بڕێک شوێندا بتوانین ستانداردەکانمان نوێ بکەینەوە یان پەرەیان پێ بدەین. لەوانەیە ئەوەی کە بەکارھێنەرە تازەکە دەیکات و ئێمە بە ھەڵەی دەزانین لە داھاتوودا یارمەتییەک بێت بۆ ویکیپیدیا. بۆ ماوەیەک چاودێریی بەکارھێنەرە تازەکان بکەن و ئەگەر پێویست بوو، لێیان بپرسن کە دەیانھەوێت چی بکەن و ھەوڵ بدەن یارمەتییان بدەن.»\nچۆن وریا بین کە بەرکارھێنەرەکان نەتۆقێنین؟[دەستکاری]\nوشە یان دەستەواژەیەک بە کار مەھێنە کە دۆخەکە خراپتر بکات (بۆ نموونە ھەڵیت و پەڵیت، قۆڕ، توڕەھات و ھتد).\nبا قسە کردن و ھەڵسوکەوتت توند نەبێت.\nھەمیشە ھۆکاری گەڕاندەوەی دەستکارییەکان بنووسە.\nلە وتووێژدا گاڵتە بە خەڵک مەکە، بە تایبەت لە کاتی گەڕاندنەوەی دەستکارییەکاندا.\nکاتێک کە ھەست دەکەیت ناڕەحەتیت یان نائارام و شڵەژاویت، دەستکاریی ویکیپیدیا مەکە و دەستکارییەکەت بخە کاتێکی تر.\nتێبکۆشە بۆ گەشتن بە یەکدەنگی.\nبەرپرسیاریت ببێت بۆ چارەسەر کردنی کێشەکان و ناکۆکییەکان.\nبا بەربەستن یەکەم ھەنگاوت نەبێت. ھەوڵ بدە پێش بەربەستنی بەکارھێنەرێک قسەی لەگەڵ بکەیت.\nوتارێک تازە نووسراوە خێرا مەیسڕەوە.\nئەگەر کەسێکمان ئازاردا یان کەسێک ئازاری داین چی بکەین؟[دەستکاری]\nتکایە ھەمیشە شارستانی بن لەگەڵ یەکتری لەکاتی وتووێژکردندا. ئەگەر لایەنی دووەمیش ھێرشی کرد، ئێوە ھێرش مەکەنەوە و پشتگوێی بخەن. ئەگەر کەسێک بەردەوام ھەراسانی کردن، تکایە ئاگاداری بکەنەوە. ئەگەر ھەر بەردەوام بوو پەیوەندی لەگەڵ بەڕێوەبەرێک بگرە یان داوای بەربەستنیان بکەن.\nسیاسەتی دەنگدان بە پاڵێوراوان\nوەرگیراو لە «https://ckb.wikipedia.org/w/index.php?title=ویکیپیدیا:تکایە_بەکارھێنەرە_تازەکارەکان_مەتۆقێنن&oldid=837390»\nئەم پەڕەیە دواجار لە ١٩:٥٥ی ١١ی ئەیلوولی ٢٠٢١ نوێ کراوەتەوە.


خەمی پارتیتان نەبێ\nدوای ئەو جێگۆڕكێیەی كە لەناو پارتیدا بۆ پۆستەكانی سەرۆكی حكومەت و سەرۆكایەتیی هەرێمی كوردستان كرا، هەندێك لایەن ئەگەرچی بە رەسمی پێشوازییان لێكرد، بەڵام لە ژێرەوە خەریكی لێدانەوەی قەوانە كۆنەكانن. ئەو جێگۆڕكێیە وا وێنا دەكرێت كە گوایە نێچیرڤان بارزانی لەلایەن سەرۆك بارزانی مامی (كە بە حوكمی ئەوەی خەزووریەتی دەبێتە باوكیشی) و لەلایەن مەسروور بارزانیی ئامۆزای (كە بەهۆی خەزووریەوە دەبێتە برای)، كودەتایەكی سپی بەسەردا كراوە! تەنانەت دەیانەوێ رەگی ئەو گۆڕانكارییانەی ئێستا بە سەردەمی دروستبوونی قیادەی موەقەت و قۆناغی دوای نسكۆشەوە ببەستنەوە لە سەركردایەتیكردنی پارتیدا!\nئەوەی روویداوە نە كودەتایە و نە ئەوەشە كە پارتییەكان پێی نیگەران بن. گومان لەوەدا نییە كە مەسروور بارزانی و نێچیرڤان بارزانی خاوەنی روانگای جیاوازی سیاسی و میتۆدی كاركردنن، دوو باڵی بەهێزی ناو پارتین، بەڵام هەردووكیان لەژێر رابەرایەتیی سەرۆك بارزانیدا كار دەكەن. ئەگەر سەرۆك بارزانی فەرق و جیاوازییەكی لە نێوان ئەو دوو كوڕەی خۆیدا كردبایە، دەبوو ئەمڕۆ نێچیرڤان بارزانی جێگری سەرۆكی پارتی نەبووایە! ئەگەر ئەوە كودەتا بووایە، نەدەبوو ئەمڕۆ نێچیرڤان بارزانی جێگەی سەرۆك بارزانی لە سەرۆكایەتی هەرێمی كوردستاندا بگرێتەوە! ئەوانەی ئەو سیناریۆیانە دروست دەكەن، زۆر لەوە بێئاگان كە ئەوەی روویداوە و روودەدات، هەر هەمووی بە گفتوگۆ و لێكتێگەیشتن بووە، نەك بە موئامەرە و پیلانگێڕی. چونكە لەوە روونتر نییە كە سەرۆك بارزانی دوو كوڕی دیكەی خۆی بۆ سەركردایەتی بزووتنەوەی نەتەوەیی و نیشتمانی و، حوكمڕانیی كوردستان دێنێتە پێشەوە، هەمان ئەو كارەی كە بارزانیی باوك كردی.\nبۆ پارتی لە دەرەوەی پێوەرە نەتەوەیی و نیشتمانییەكان هیچ شتێك ئەمری موستەحیلی نییە، ئەمڕۆ دوو بەربژێری بۆ دوو پۆست راگەیاندووە، خۆ ئەگەر نەتوانێ بەو ئاراستەیەی كە خۆی دەیەوێ، سەرۆكایەتیی هەرێم كارا بكاتەوە و حكومەت پێكبێنێت و، نەتوانێت زۆرینەیەكی رەها بۆ هەردوو ئامانجەكەی دەستەبەر بكات، ئەوا توانای ئەوەی هەیە سەدوهەشتا پلە بابداتەوە. پارتی دەتوانێ، جارێ وەكو پێشوو سەرۆكایەتیی هەرێمی كوردستان وەكو خۆی بەجێبێڵێت و بەربژێریشی بگۆڕێت، ئەو كاتەیە كە هەموو ریسەكان دەكاتەوە بە خوری.\nلاهوور، ئەسپی تەڕوادە!\nرەنگبێ كەس بەقەدەر لاهوور و ماڵباتی تاڵەبانی لەو جێگۆڕكێیەی ناو پارتی نیگەران نەبن. لاهوور نیگەرانە چونكە سەرباری ئەوەی كە لە بەرەی پشتیوانانی مەسروور بارزانییە، نەك هیچ پۆستێكی بەرناكەوێت، بگرە لەوەش دەبێ كە هەیەتی. دوو باڵەكەی ناو یەكێتی (كۆسرەت رەسوڵ، بەرهەم ساڵح و لاهوور لە لایەك و لە لایەكەی دیكە ماڵباتی تاڵەبانی)، خاوەنی روانگای خۆیانن بەرامبەر ئەو جێگۆڕكێیەی ناو پارتی. باڵی كۆسرەت رەسوڵ خۆشحاڵن كە كەسێك دەبێتە سەرۆكوەزیران رقی لە ماڵباتی تاڵەبانییە و موجامەلەیان ناكات، هەوڵ دەدەن وەك تاكە مەرجەعی بڕیاری ناو یەكێتی لە دانوستاندنەكاندا بەشدار بن. لە بەرامبەر ئەوەشدا، ماڵی تاڵەبانی بۆ راگرتنی بەڵانس و كرێدیتی خۆیان لای ماڵباتی بارزانی، مەلا بەختیاریان هێنایەوە ناو جەبهەبەندیی سیاسی تا بتوانێ پارێزەری بەرژەوەندییەكانی ماڵباتی تاڵەبانی بێت، چونكە لاهوور پشتی تێكردن.\nمەلا بەختیار لە رابردوودا سەلماندی كە كەس بەقەدەر ئەو ناتوانێ بەرەنگاری هەژموونی ناوەندی بڕیاری یەكێتی ببێتەوە (بە تایبەت لە پاراستنی بەرژەوەندییەكانی ماڵباتی تاڵەبانی) و كەسیش لەو زیاتر لە پارتی نزیك نییە، تەنانەت كاتێك منداڵەكانی تاڵەبانی (كەتنێك) دەكەن، ئەو لای ماڵی بارزانی شەفاعەتیان بۆ دەكات.\nپارتی بە هاتنەوەی مەلا بەختیار دڵخۆشە (تەنانەت داواكاریی پارتی بووە لە ماڵباتی تاڵەبانی) و پێیوایە دەتوانێ لەو رێگەیەوە سنوورێك بۆ داواكارییەكانی یەكێتی (باڵی كۆسرەت رەسوڵ) دابنێت. ئەوەی لەو بەینەدا وەرەقەی سووتاوە، لاهوورە كە بەو پێكهاتەیەی حوكمڕانی لە هەردوو دین دەبێ.\nگۆڕان ئەمجارەش لە وەزارەتە (سیادییەكان!) داوای وەزارەتی دارایی و سێ وەزارەتی خزمەتگوزاری دەكات. هاوكات داوای یەكێك لە جێگرانی سەرۆكی حكومەت یان سەرۆكی هەرێمیش دەكات. لە ئێستاوەڕا كاندیدای گۆڕان بۆ وەزارەتی دارایی مەعلومە و رەنگبێ پارتیش لاریی لەسەر نەبێت. بەڵام رەنگبێ گۆڕان هەر دوو وەزارەتی خەدەمی وەربگرێت و لەو دووەش گرنگە گۆڕان داوای ئەو وەزارەتە بكات كە پەیوەستە بە رێكخستنی كاروباری هەرێم لەگەڵ بەغدا. ئەگەرچی ئەو وەزارەتە تازەیە پێویستی بە دەرچواندنی یاسا هەیە، بەڵام وەرگرتنی كەیسی كێشەكانی نێوان هەرێمی كوردستان و بەغدا، لە كەركووكەوە تا نەوت و بودجە، پێویستی بەوە هەیە كە لەلایەن كەسانێكەوە بەڕێوە ببردرێن لە دەرەوەی پارتی و یەكێتی بن.\nئەو دوو كەیسە، دارایی و كێشەكانی نێوان هەرێم و بەغدا، بە بەردەوام دەستمایەی كاری سیاسیی گۆڕان بوونە لە هەرێم. لە كابینەی رابردوودا ئەگەر دەرفەتێكی بچووك هەبووبێ بۆ هێنانەدی دروشمەكانی گۆڕان، ئەمجارەیان گۆڕان دەتوانێ زیاتر لە جاران ئەسپی خۆی تاو بدات. شكستی گۆڕان لە چارەسەركردنی ئەو كەیسانە مانای بەتاڵبوونەوەی سیحری بزووتنەوەكەیە بە گشتی و، سەركەوتنیشی لەو بوارانەدا دەتوانێ ببێ بە داینەمۆی بەردەوامیی بزووتنەوەكە و هەستانەوەی.\n12/31/2018 7:44:15 PM